Érsek: Spoplatnenie bratislavského ochvatu bude aktuálne, až keď sa postaví

Ani v súčasnosti nie je obchvat spoplatnený.

Bratislava 5. marca (TASR) - Otázka, či spoplatniť pre nákladné autá obchvat Bratislavy alebo nie, bude aktuálna až po tom, ako sa tento projekt dostavia. V nedeľnej relácii televízie TA3 V politike to uviedol minister dopravy Árpád Érsek (Most-Híd). "Máme na to štyri roky, aby sme rozmýšľali nad tým, či ho spoplatniť alebo nie," priblížil šéf rezortu dopravy. Pripomenul, že ani v súčasnosti nie je obchvat spoplatnený. O tom, ako bude spoplatnenie vyzerať po dokončení PPP projektu (projektu verejno-súkromného partnerstva) na obchvat, čiže časti diaľnice D4 a rýchlostnej cesty R7, je preto podľa neho teraz predčasné hovoriť. Minister tak reagoval na otázku svojho oponenta v diskusii, poslanca opozičnej SaS Miroslava Ivana. Toho zaujímalo, ako bude vyzerať spoplatnenie tohto projektu v budúcnosti, keďže štúdia realizovateľnosti podľa neho s platbami nákladných áut počítala, a to pri ročnom výnose 6 miliónov eur. Pokiaľ však štát chce nákladné autá presunúť na obchvat, Ivan by navrhoval buď spoplatniť tento úsek polovičnými sadzbami mýta, alebo ho nespoplatňovať vôbec. "Ak toto spoplatníme, tak asi sa nám tam vodiči hrnúť nebudú a budú zase používať ten úsek, ktorý nie je spoplatnený," argumentoval poslanec. Zároveň kritizoval aj príliš všeobecné termíny pri výstavbe tohto projektu. Chýbajú mu pri stavbe jednotlivé míľniky, ako napríklad dokončenie zemných prác či pri moste cez Dunaj dokončenie pilierov a podobne. Minister Érsek však reagoval, že obchvat sa stavia podľa takzvanej žltej knihy FIDIC-u, čiže naprojektuj a postav. Isté míľniky však podľa neho pri stavbe sú, okrem toho štát momentálne koncesionárovi nič neplatí. "Začneme im platiť po dokončení cesty," dodal šéf rezortu dopravy. A ak ju stavbári nedokončia včas, môžu dostať aj sankcie. Prípravné práce na stavbe však podľa ministra postupujú, aktuálne sa robia prekládky sietí či výrub stromov. Diskutujúci sa venovali aj téme pokút pre vodičov osobných áut za jazdu po spoplatnených cestách bez diaľničnej známky. Minister priznal, že pri vymáhaní pokút od slovenských motoristov nastali najprv isté technické problémy a pokút bolo aj veľa. "Teraz si myslím, že sa to už rozbehlo," avizoval Érsek. Čo sa týka zahraničných vodičov, od ktorých Slovensko momentálne nemôže vymáhať pokuty za jazdu bez e-známky, minister podľa vlastných slov otvoril túto tému aj v Európskej komisii (EK) počas slovenského predsedníctva. Keďže však takýto systém diaľničných známok momentálne funguje len v niektorých krajinách, majú si to podľa Érseka riešiť tieto štáty samostatne. Maďarsko zvolilo spôsob vymáhania pokút cez právnické kancelárie v jednotlivých štátoch. Podľa Érseka však existuje precedens, keď takáto pokuta neobstávala pred súdom. Poslanec Ivan ale zároveň apeloval na vládu, aby tento problém riešila, lebo po vypršaní dvojročnej lehoty už pokuty nebude možné vymáhať. "Jeden a pol roka máme preč a za chvíľu sú to dva, a potom ich už nebudeme môcť od nich vymáhať," zdôraznil.


Obvinený z vraždy Kuciaka sa opäť postaví pred súd

V tomto prípade ide o ekonomickú trestnú činnosť.

BRATISLAVA. V stredu je na Okresnom súde Bratislava V naplánované ďalšie pojednávanie s obžalovaným Zoltánom Andruskóm, ktorý je obvinený aj v kauze vraždy novinára Jána Kuciaka. V tomto prípade ide o ekonomickú trestnú činnosť, pričom vo veci boli zatiaľ vytýčené dve pojednávania. Na prvé pojednávanie priviedli v októbri Zoltána Andruska v putách. Keďže sa však nedostavil spoluobžalovaný Ján M., pojednávanie odročili. Na decembrové pojednávanie sa zase nedostavil Andruskó a Ján M. odmietol novinárom odpovedať na otázky. Na začiatku pojednávania sudkyňa Okresného súdu Bratislava V vylúčila z pojednávacej miestnosti verejnosť .Andruskó v tomto prípade čelí obžalobe z trestného činu krátenia dane a poistného vo veľkom rozsahu, za čo mu hrozí sedem až 12 rokov odňatia slobody. Podľa portálu dlžník.sk má daňový nedoplatok presahujúci jeden milión eur. Spolu s ním je v prípade obžalovaný aj Ján M. Andruskó bol označený v prípade vraždy novinára Jána Kuciaka za sprostredkovateľa medzi objednávateľkou a vykonávateľmi. Práve on podľa medializovaných informácií vypovedal, že vraždu novinára si objednal kontroverzný podnikateľ Marian Kočner, ktorý je v súčasnosti stíhaný väzobne v inom prípade. Jána Kuciaka a jeho partnerku Martinu Kušnírovú zastrelil páchateľ 21. februára tohto roka v ich rodinnom dome v obci Veľká Mača. Polícia zatiaľ v tejto súvislosti obvinila štyroch ľudí, jednu ženu a troch mužov. Tí sú stíhaní väzobne a v prípade dokázania viny im hrozí 25 rokov odňatia slobody, respektíve výnimočný trest na doživotie.


Poľská vládna strana PiS podľa exit pollu tesne porazila opozíciu

Vládnuci konzervatívci by mali podľa odhadov získať 42,4 percenta hlasov.

VARŠAVA. Vládnuca pravicová strana Právo a spravodlivosť (PiS) zrejme zvíťazila v Poľsku vo voľbách do Európskeho parlamentu (EP), ktoré sa v tejto krajine konali v nedeľu. Vyplýva to z prieskumu medzi voličmi, ktorého výsledky priniesla tlačová agentúra AFP. Vládnuci konzervatívci by mali podľa týchto údajov získať 42,4 percenta hlasov, čo predstavuje 24 z 51 kresiel prináležiacich Poľsku v EP. Zoskupenie opozičných liberálnych strán, vystupujúce pod názvom Európska koalícia (KE), sa podľa tzv. exit pollu inštitútu Ipsos umiestňuje na druhej priečke so ziskom 39,1 percenta hlasov, resp. 22 kresiel. Progresívna strana Jar (Wiosna) by mala získať 6,6 percenta hlasov a tri kreslá, zatiaľ čo 6,1 percenta a takisto tri kreslá prieskum pripisuje krajne pravicovému zoskupeniu Konfederácia.


Novým šéfom RTVS sa stal Jaroslav Rezník

Politické tlaky

Výsledky hlasovania

Stĺpček šéfredaktorky

Komentár

Rezníkov profil

Podozrenie s Kočnerom

Reakcie na výsledky

Rozhovor s reportérom

Riaditeľ agentúry TASR Jaroslav Rezník získal v tajnej voľbe 95 hlasov poslancov, jeho súper Václav Mika 50 hlasov.

BRATISLAVA. Novým šéfom verejnoprávnej RTVS sa stal Jaroslav Rezník, ktorý v súčasnosti vedie agentúru TASR. V druhom kole tajnej voľby získal až 95 hlasov poslancov.  Za súčasného šéfa verejnoprávneho telerozhlasu Václava Miku hlasovalo 50 poslancov. Spolu ich hlasovalo 147. Rezníka podporovali v Smere aj v SNS. Extrémisti z ĽSNS pri prvej voľbe nehlasovali za nikoho, teraz sa podľa počtov rozhodli pre Rezníka. Podporu musel mať aj z Mosta-Híd, ktorý ho ešte pred prvou voľbou odmietal, postupne však názor menil. ĽSNS sa podľa poslanca Milana Uhríka rozhodla nakoniec hlasovať za Rezníka, aby mu dala šancu. Miku nechcela aj preto, že za jeho vedenia extrémistov nepozývali do diskusnej relácie O päť minút 12. Miku podporovala opozícia aj nezaradení poslanci okolo Miroslava Beblavého. Hlasovať prišiel aj líder OĽaNO Igor Matovič, ktorý na protest proti predsedovi parlamentu Andrejovi Dankovi schôdze vynecháva. Poslanci Mosta rokovali o Rezníkovi ešte krátko pred utorkovou voľbou. Šéf strany Béla Bugár povedal, že dostanú voľnú ruku. Pri minulotýždňovej voľbe časť z nich podporila Václava Miku. „Úprimne ďakujem všetkým poslancom, ktorí mi dali veľmi silný mandát na vykonávanie funkcie generálneho riaditeľa RTVS," povedal Rezník. Prácu súčasného manažmentu Rozhlasu a televízie Slovenska oceňuje a chce na ňu nadviazať. "Budem sa zo všetkých síl snažiť, aby aj pod mojím vedením mohla RTVS hovoriť o období ďalšej kontinuity." Bugár už v pondelok pre SME naznačil, že niektorí zrejme zahlasujú za Rezníka. "Hovorí sa, že z bývalých najlepších zlodejov boli najlepší strážcovia objektov," odpovedal na otázku, či si vie predstaviť Rezníka, ako vedie telerozhlas, ktorý by mal byť objektívny a nestranný. V čase, keď Rezník viedol Slovenský rozhlas sa viacerí redaktori spravodajstva sťažovali na politické zásahy do vysielania v prospech HZDS Vladimíra Mečiara. Nadštandardný priestor pre HZDS pred voľbami 1998 v Slovenskom rozhlase potvrdila aj nezávislá agentúra Memo 98. Hlasy pre Rezníka Bugár nevylúčil už deň po prvej minulotýždňovej voľbe, hoci predtým tvrdil, že je nepriechodný. Odôvodnil to tým, že pre Miku si koalíciu nerozbijú. V Smere a SNS Miku za šéfa telerozhlasu od začiatku nechceli. Podpredsedníčka parlamentu Lucia Nicholsonová z SaS krátko pred voľbou informovala o prepojení Rezníka na podnikateľa z mafiánskych zoznamov Mariána Kočnera, tiež v čase, keď Rezník šéfoval rozhlasu. V roku 2005 podpísal podľa Nicholsonovej nevýhodnú zmluvu s Kočnerovou firmou Štúdio K.F.A. na doživotný prenájom pozemku Slovenského rozhlasu. Vďaka tomu podľa nej mohol Kočner postaviť bytovku Five Star Residence, ktorá je známa aj z kauzy Bašternák, pretože dovtedy k pozemku nemal prístup. V kuloároch parlamentu sa hovorilo, že Rezníka za šéfa RTVS pretláča SNS. Verejnoprávna TASR jej ešte ako mimoparlamentnej strane pod Rezníkovým vedením poskytovala pred vlaňajšími parlamentnými voľbami nadštandardný priestor. “SNS: Rok 2015 bude rokom 200. výročia narodenia Ľ. Štúra, nezabudnime na to,” informovala napríklad TASR na Nový rok 2015. Mimovládka Transparency International Slovensko publikovala koncom júna 2015 analýzu, podľa ktorej za posledný rok, teda od júna 2014, tvorili správy o SNS a výrokoch jej predsedu Andreja Danka zhruba sedem percent zo správ o slovenských stranách. Približne rovnaký priestor mali Most-Híd či hnutie OĽaNO, ktoré však boli v parlamente. V porovnaní s mimoparlamentnou SMK to bolo šesťkrát viac. SNS dostávala priestor aj na portáli teraz.sk, ktorý spadá pod TASR. V druhom polroku 2014 sa stala podľa analýzy TIS štvrtou najcitovanejšou stranou, hoci jej preferencie sa pohybovali okolo štyroch percent. Portál informoval v auguste 2014 napríklad o darčeku, ktorý dostal Danko k narodeninám.  "Skutočne národniarsky dar dostal k svojim dnešným 40. narodeninám predseda SNS Andrej Danko. Starosta Solčian (okres Topoľčany) Juraj Soboňa mu venoval tradičný solčiansky kroj," napísal portál. V apríli 2015 zverejnil zasa správu o tom, ako si Danko s úctou pripomína 10. výročie smrti pápeža Jána Pavla II. Rezník napriek analýze TIS popieral, že by agentúra SNS uprednostňovala.


Eurokomisárka pre obchod: Spojené štáty zrejme výnimku z ciel Únii nepredĺžia

Únia nebude o žiadnych zjednodušeniach vo vzájomnom obchode vyjednávať do tej doby, než bude jasné, že USA udelili Únii trvalú výnimku.

BRUSEL. Spojené štáty najskôr už od júna nepredĺžia terajšiu dočasnú výnimku pre Európsku úniu z ciel na dovoz ocele a hliníka. EÚ preto bude musieť rozhodnúť, ako zareaguje. Novinárom to pred dnešným rokovaním ministrov krajín Únie zodpovedným za medzinárodný obchod povedala komisárka pre obchod Cecilia Malmströmová. Isté nie je nič ... Nemám ale pocit, že (výnimky) budú predĺžené. Dočasné oslobodenie od ciel vo výške 25 percent na dovoz ocele a desiatich percent na dovoz hliníka, končí na konci mája a administratíva prezidenta Donalda Trumpa dáva zatiaľ najavo, že s jej predĺžením nepočíta. "Isté nie je nič ... Nemám ale pocit, že (výnimky) budú predĺžené. Takže bude potrebné sa rozhodnúť a byť pripravený na rôzne scenáre," podotkla komisárka. S americkým ministrom obchodu Wilbur Rossom podľa svojich slov telefonicky hovorí niekoľkokrát do týždňa. Európska únia požaduje trvalé výnimky z ciel, ich zdôvodnenie národnou bezpečnosťou USA totiž pokladá za absurdné. O veci minulú stredu pri večeri v Sofii rokovali šéfovia štátov a vlád EÚ a zhodli sa, že ak Washington z nových ciel Európu trvalo vyjme, Únia je pripravená rokovať o liberalizácii vzájomného obchodu v niekoľkých oblastiach, vrátane dovozu áut a prístupu k verejným zákazkám, o väčšiu spoluprácu v energetike či o reforme Svetovej obchodnej organizácie (WTO). "Myslím, že sa im nezdá, že by to bolo dostatočné," opísala Malmströmová svoj dojem z americkej reakcie na túto európsku ponuku. Pripomenula, že EÚ nebude o žiadnych zjednodušeniach vo vzájomnom obchode vyjednávať do tej doby, než bude jasné, že USA udelili Únii trvalú výnimku z dovozných ciel na oceľ a hliník.


Piati Kanaďania k zlatému Triple pridali aj triumf vo svetovom pohári

Do prestížnej spoločnosti sa zaradil aj tréner Mike Babcock.

TORONTO. Tím Kanady, čerstvý víťaz Svetového pohára v hokeji, je zložený zo samých hviezd. Niektorí hráči však vyčnievajú nad ostatnými v úspechoch, ktoré počas kariéry dosiahli. Až piati hokejisti zo súčasného výberu trénera Mika Babcocka sa v minulosti stali členmi tzv. Triple Gold Clubu, čiže dovŕšili víťazný hetrik z olympijských hier, majstrovstiev sveta a bojov o Stanleyho pohár. Teraz v Toronte do svojej jagavej zbierky pridali aj triumf vo Svetovom pohári. Sú nimi obranca Drew Doughty a útočníci Sidney Crosby, Corey Perry, Patrice Bergeron a Jonathan Toews. To isté platí aj pre úspešného trénera Mika Babcocka. Ten priviedol Kanadu k titulu majstra sveta v roku 2004 v Prahe, v sezóne 2007/2008 vybojoval s Detroitom Stanleyho pohár a bol aj hlavným trénerom výberu "javorových listov" na ZOH 2010 a 2014. Už predtým sa ziskom Zlatého Triple s pridaním triumfu na Svetovom pohári mohli hrdiť ďalší dvaja Kanaďania Joe Sakic a Scott Niedermayer. Tí boli súčasťou víťazného tímu na SP 2004. Sidney Crosby (útočník): ZOH 2010 a 2014 / MS 2015 / Stanley Cup 2009 a 2016 (Pittsburgh), SP 2016 Corey Perry (útočník): ZOH 2010 a 2014 / MS 2016 / Stanley Cup 2007 (Anaheim) / SP 2016 Patrice Bergeron (útočník): ZOH 2010 a 2014 / MS 2004 / Stanley Cup 2011 / SP 2016 Jonathan Toews (útočník): ZOH 2010 a 2014 / MS 2007 / Stanley Cup 2010, 2013 a 2015 (Chicago) / SP 2016 Drew Doughty (obranca): ZOH 2010 a 2014 / MS 2016 / Stanley Cup 2012 a 2014 (Los Angeles) / SP 2016 Mike Babcock (tréner): ZOH 2010 a 2014 / MS 2004 / Stanley Cup 2008 (Detroit) / SP 2016 Joe Sakic (útočník): ZOH 2002 / MS 1994 / Stanley Cup 1996, 2001 (Colorado) / SP 2004 Scott Niedermayer (obranca): ZOH 2002 a 2010 / MS 2004 / Stanley Cup: 1995, 2000, 2003 (New Jersey) a 2007 (Anaheim) / SP 2004


Na znak demonštrácie sily preleteli nad Kóreou americké bombardéry

SOUL. Na znak demonštrácie sily po minulotýždňovej jadrovej skúške Kórejskej ľudovodemokratickej republiky (KĽDR) americké vzdušné sily uskutočnili v utorok prelet dvoch nadzvukových strategických bombardérov typu B-1B Lancer nad Južnou Kóreou. Nadzvukové bombardéry, schopné niesť jadrové zbrane, odštartovali z leteckej základne na tichomorskom ostrove Guam a sprevádzali ich bojové lietadlá americkej a juhokórejskej armády, informovala agentúra DPA s odvolaním sa na americké sily v Kórei (USFK). Stroje mali pôvodne preletieť nad územím Južnej Kórey už v pondelok, prekazili to však nepriaznivé poveternostné podmienky. USA podnikajú podobné demonštratívne akcie po každej jadrovej skúške alebo testoch balistických rakiet Pchjongjangu. Je to všeobecne vnímané ako gesto vyjadrujúce pevnosť spojeneckého zväzku medzi Washingtonom a Soulom. Južná Kórea nemá jadrové zbrane a spolieha sa na americký "jadrový dáždnik" ako na odstrašujúci prostriedok voči Severnej Kórei. Washington má na jej území rozmiestnených aj viac ako 28.000 vojakov. KĽDR prítomnosť USA na Kórejskom polostrove považuje za dôkaz nepriateľstva a tvrdí, že práve preto potrebuje mať jadrový program. Severná Kórea uskutočnila svoju piatu jadrovú skúšku 9. septembra, čím sa ešte viac vyhrotila bezpečnostná situácia na Kórejskom polostrove i v širšom regióne. Soul upozorňuje, že čoskoro by mohol prísť ďalší test. USA v auguste vyslali bombardéry B-1B Lancer na svoju leteckú základňu na ostrove Guam. Na základňu Iwakuni v Japonsku plánujú vyslať aj 16 viacúčelových stíhacích lietadiel typu F-35 Lightning II.


Americký Kongres nariadil Trumpovi stiahnuť vojsko z Jemenu

Prezident Trump však rozhodnutie Kongresu pravdepodobne vetuje.

WASHINGTON. Americkí kongresmani vo štvrtok odhlasovali rezolúciu, ktorá má ukončiť vojenskú podporu USA pre Saudskou Arábiou vedenú intervenciu v Jemene. Prezident Donald Trump však rozhodnutie Kongresu pravdepodobne vetuje, píše agentúra AFP. Predmetnú rezolúciu, ktorú podporila aj časť republikánov, schválila vo štvrtok demokratmi podporovaná Snemovňa reprezentantov v pomere hlasov 247:175. Členovia druhej komory Kongresu, Senátu, ju odsúhlasili už v marci. Rezolúcia nariaďuje prezidentovi, aby do 30 dní "stiahol ozbrojené sily Spojených štátov z vojenských akcií v Jemenskej republike," alebo z aktivít, ktoré ovplyvňujú vývoj v nej. Predkladatelia, medzi ktorými je aj demokrat Bernie Sanders, sa pritom odvolali na zákon z roku 1973, ktorý obmedzuje právomoci prezidenta USA pri vyhlasovaní vojny. Schválenú rezolúciu dostane na podpis Donald Trump, ktorý ju však s najväčšou pravdepodobnosťou vetuje. Biely dom označil text vyhlásenia za pomýlený a varoval, že jeho uplatnenie by mohlo poškodiť vzťahy so Saudskou Arábiou, ktorá je kľúčovým americkým spojencom na Blízkom východe. Demokrati argumentujú, že účasť USA vo vojne v Jemene, ktorá pozostáva prevažne z dodávok zbraní a tankovania paliva do lietadiel, je bez súhlasu Kongresu protiústavná. Poukazujú pritom na skutočnosť, že saudskoarabské sily často používajú v Jemene americké zbrane na páchanie ukrutností, pri ktorých nezriedka prichádzajú o život civilisti.


V brazílskej väznici bojovali proti sebe dva gangy, o život prišlo 52 ľudí

Väzni vzali dvoch dozorcov ako rukojemníkov.

BRATISLAVA. Najmenej 52 ľudí zomrelo pri nepokojoch vo väznici v brazílskom meste Altamira, kde proti sebe bojovali dva konkurenčné gangy. Informuje o tom spravodajský portál BBC s odvolaním sa na tamojších predstaviteľov. Podľa miestnych médií nepokoje vypukli, keď členovia gangu z jednej časti zariadenia napadli jeho druhú časť. Spomínaní predstavitelia počas tlačovej konferencie uviedli, že 16 mŕtvych bolo sťatých. Niektoré správy uvádzajú, že vzbúrenci časť väzenia podpálili a mnoho ľudí sa udusilo.Násilnosti vypukli okolo 7:00 miestneho času a skončili približne na poludnie. Väzni vzali dvoch dozorcov ako rukojemníkov, už ich však oslobodili.Podľa portálu G1 má väzenie v Altamire kapacitu 200 ľudí. Žilo v ňom však až 311 väzňov.V Brazílii je vo väzeniach zhruba 700-tisíc ľudí, čo je tretí najväčší počet na svete. Krajina sa pritom potýka s preplnenými väznicami. Násilie je v nich bežné a strety medzi konkurenčnými gangmi a väzenské vzbury sú časté.


Nové Zámky majú už štvrtého hlavného trénera, povedie ich Mikeš

Mužstvo v tejto sezóne už viedli Miroslav Chudý, Július Pénzeš a dočasne aj asistent Ivan Černý.

NOVÉ ZÁMKY. Vedenie klubu HC Nové Zámky sa dohodlo na spolupráci s trénerom Štefanom Mikešom, ktorý od stredy prebral taktovku v A-tíme nováčika hokejovej Tipsport ligy. Na poste asistenta bude pracovať Ivan Černý, ktorý mužstvo viedol v predchádzajúcich dueloch. Päťdesiatjedenročný Mikeš naposledy viedol český Havířov. Predtým pôsobil aj v rakúskom Kapfenbergu, Slovane Bratislava, v tíme HK Orange 20, v Nemecku pracoval vo Wolfsburgu či Drážďanoch. Už v utorok sa v tíme HC Nové Zámky predstavil dvadsaťdvaročný lotyšský útočník Martinš Lavrovs, ktorý je v klube na skúške. Informácie priniesol oficiálny web klubu HC Nové Zámky. V úvode sezóny viedol HC Nové Zámky Miroslav Chudý, ktorého neskôr nahradil Július Pénzeš. Toho vedenie klubu tiež odvolalo. Ostatné zápasy viedol Ivan Černý.


V Baku sa po rokoch stretli náčelníci generálnych štábov Ruska a USA

Washington a Moskva prerušili vojenskú spoluprácu v dôsledku ukrajinskej krízy.

BAKU. Po niekoľkých rokoch sa na rokovaniach o bezpečnostných otázkach stretli náčelník generálneho štábu ruských ozbrojených síl Valerij Gerasimov a jeho americký kolega Joseph Dunford. Obaja vysokí armádni činitelia sa na stretnutí, ktorého dejiskom bolo hlavné mesto Azerbajdžanu Baku, dohodli na opatreniach, ktoré by mali viesť k zníženiu napätia a zmierneniu rizík incidentov. Obe strany sa súčasne podľa informácií rezortu vnútra v Moskve dohodli na pokračovaní v bilaterálnych kontaktoch. Washington a Moskva prerušili vojenskú spoluprácu v dôsledku ukrajinskej krízy v roku 2014. O pripravenosti ruskej strany obnoviť túto kooperáciu hovoril ešte pred schôdzkou v Baku ruský minister obrany Sergej Šojgu.


USA budú môcť za dotácie pre Airbus uvaliť clá na výrobky z EÚ

WTO umožnil zavedenie ciel na európske tovary za 7,5 miliardy dolárov ročne.

PARÍŽ, BRUSEL. Spojené štáty budú mať za dotácie Európskej únie pre výrobcu lietadiel Airbus možnosť zaviesť dovozné clá na výrobky z EÚ v hodnote približne 7,5 miliardy USD (6,86 miliardy eur) ročne. Informovala o tom agentúra Reuters, ktorá sa odvolala na zdroje oboznámené s rozhodovaním arbitrážneho súdu Svetovej obchodnej organizácie (WTO). WTO už skôr rozhodla, že európsky Airbus, ale aj americký rival Boeing, poberali na jednej strane od EÚ a na druhej od americkej vlády nelegálne dotácie. V prípade dotácií pre Airbus WTO rozhodovala skôr, takže o výške sankcií Bruselu voči USA by mala rozhodnúť až v nasledujúcich mesiacoch. Washington pôvodne plánoval uvaliť dovozné clá na výrobky z EÚ v hodnote vyše 11 miliárd USD ročne. Medzičasom už oznámil aj produkty, ktorých by sa clá mali týkať. Okrem lietadiel a komponentov by clá mali zasiahnuť aj európsky luxusný tovar či potraviny ako olivový olej, vína či syry. Reálna suma však závisí od verdiktu arbitrážneho súdu WTO, ktorý by mal výšku sumy oficiálne oznámiť na budúci týždeň. Ako uviedol jeden zo zdrojov, arbitrážny súd WTO umožnil zavedenie ciel na európske tovary za 7,5 miliardy USD ročne. Aj keď je suma nižšia, než predpokladali USA, stále je to dosť vysoký objem financií. Očakáva sa, že Washington clá uvalí a otvorí tak ďalší front v globálnom obchodnom spore. V tomto prípade je Brusel v nevýhode. Na rozdiel od predchádzajúcich amerických ciel, ako napríklad na oceľ a hliník, totiž nemôže okamžite reagovať odvetnými opatreniami. V prípade tohto sporu rozhoduje WTO, takže čo sa týka odvety za dotácie USA pre Boeing musí čakať. Do takej pozície, v akej je teraz Washington, sa Brusel dostane až o niekoľko mesiacov.


S kým bude Babiš vládnuť? Väčšina strán spoluprácu odmieta

PRAHA. Bez hnutia ANO, ktoré zvíťazilo vo voľbách do Posleneckej snemovne, nie je reálne zostaviť v dolnej komore českého parlamentu fungujúci koalíciu. Akákoľvek iná kombinácia by totiž počítala s hnutím Sloboda a priama demokracia (SPD) či Komunistickou stranou Čiech a Moravy (KSČM), pričom obe tieto strany odmieta väčšina zvyšných subjektov, ktoré sa do Snemovne dostali, analyzuje na svojom portály spravodajská stanica ČT24. Dodáva však, že rovnako odmietavé slová zaznievajú z úst straníckych lídrov aj na adresu hnutia ANO Andreja Babiša, a to v súvislosti s kauzou Čapí hnízdo. Do Poslaneckej snemovne sa vo voľbách dostalo až deväť zoskupení, čo je vôbec najvyšší počet v modernej histórii ČR. Ak by ich lídri dodržali svoje vyjadrenia v predvolebnej kampani či bezprostredne po voľbách, nemohla by vzniknúť žiadna koalícia. Strany ODS, Piráti, ČSSD, KDU-ČSL, TOP 09 i Starostovia a nezávislí (STAN) vládnu spoluprácu s hnutím ANO z rôznych dôvodov a tiež s rôznou intenzitou odmietli a výhrady, aj keď už menej silné, zaznievajú aj od KSČM a SPD. ČT24 ale pripomína, že v dolnej komore nebude možné vytvoriť koalíciu na princípe "všetci proti Babišovi". Vzhľadom k roztrieštenosti novej Snemovne by ju totiž tvorilo minimálne sedem strán s veľmi rozdielnymi programami a vždy by v nej museli zasadnúť i s SPD, voči ktorému zaznievajú od väčšiny strán rovnako odmietavé hlasy ako voči hnutiu ÁNO. ČT24 v tejto súvislosti uvažuje nad dovedna piatimi možnými spôsobmi, ako koalíciu s ANO utvoriť. Prvou z týchto možností je tzv. modrá dvojkoalícia, ktorú by sformovali strany ANO a ODS, pričom by tak dosiahli zisk 103 kresiel, a síce tesnú väčšinu. Televízia v tejto súvislosti podotkla, že ANO sa rokovaniam s ODS nebráni a na regionálnej úrovni s nimi už teraz spolupracuje v niektorých krajoch. Ďalšou z možností je podľa ČT24 vytvorenie staronovej koalície zloženej z ANO, ČSSD a KDU-ČSL, ktorá by mala tiež 103 kresiel. Spoluprácu s týmito subjektmi pritom už pred voľbami Babiš pripúšťal a po voľbách sa za ňu vyslovil aj druhý muž strany, prvý podpredseda ANO Jaroslav Faltýnek. Menej pravdepodobné je zrejme vytvorenie tzv. bahamskej koalície zloženej zo strán ANO, Piráti a KDU-ČSL, ktorá by mala 110 mandátov a ktorá by vzhľadom na farbu jednotlivých subjektov kopírovala vlajku bahamských ostrovov. Babiš určitý záujem o spoluprácu s Pirátmi prejavil. Piráti, ktorí sa do Snemovne dostali prvýkrát, voči nemu ale zastávajú výrazne odmietavé stanovisko pre jeho stíhanie v kauze Čapí hnízdo a tiež programové rozpory. ČT24 uvažuje aj nad modro-černo-oranžovou koalíciou zloženou zo strán ANO, Piráti a ČSSD, ktorá by mala v Snemovni 115 kresiel. Výhrady voči Babišovi však zaznievajú ako z úst Pirátov, tak aj od lídrov ČSSD. Ďalšou z možností je tzv. koalícia proti establishmentu, zložená zo strán ANO, SPD a KSČM, ktorá by mala 115 kresiel. Spoluprácu z SPD však ANO pred voľbami odmietlo, pričom uvádzalo, že Okamurov program považuje po hospodárskej stránke za nesplniteľný a nadšené nebolo ani z plánu SPD na vystúpenie z EÚ. Proti ANO sa na druhej strane vyslovilo aj samotné SPD, ktoré má výhrady voči osobe trestne stíhaného Babiša. Spoluprácu s ANO spochybnili, avšak predsa len celkom nevylúčili, aj KSČM.


Európska komisia opäť žiada Poľsko zastaviť ťažbu v Bielovežskom pralese

Varšava naznačila, že nebude rešpektovať rozsudok Súdneho dvora EÚ.

BRUSEL. Európska komisia (EK) v stredu opäť varovala Poľsko, aby nepokračovalo s ťažbou dreva v Bielovežskom pralese, "poslednom nedotknutom pralese Európy". Urobila tak po tom, ako Varšava naznačila, že nebude rešpektovať rozsudok Súdneho dvora EÚ, ktorý požaduje zastaviť výrub stromov v pralese. Hovorkyňa EK Mina Andrejevová na tlačovej konferencii v Bruseli povedala, že "dodržiavanie rozhodnutí Súdneho dvora EÚ je skutočne neoddeliteľnou súčasťou európskeho práva, na ktorom je založená samotná Únia". Súdny dvor EÚ 28. júla nariadil okamžité zastavenie rozsiahlej ťažby dreva v poľskej časti Bielovežského pralesa. Poľské ministerstvo životného prostredia v pondelok oznámilo, že aj napriek stanovisku európskej súdnej inštancie bude pokračovať v ťažbe v Bielovežskom pralese. Varšava ťažbu okrem iného zdôvodňuje výskytom škodcu lykožrúta. Ekológovia i EÚ však namietajú, že výrub je príliš rozsiahly a ohrozuje samotnú existenciu posledného európskeho pralesa v jeho pôvodnej podobe. EK pripomenula, že Bielovežský prales je od roku 1979 zapísaný na zozname svetového dedičstva UNESCO a je to jeden z najdôležitejších európskych lesných porastov. Poľsko má do piatku 4. augusta predložiť svoje argumenty Európskej komisii, ktorá následne rozhodne, či požiada Súdny dvor Európskej únie o trvalý zákaz ťažby.


Čína po protestoch občanov pozastavila projekt výstavby hlinikárne

Vzniknúť malo pôvodne 30-tisíc pracovných miest.

PEKING. Úrady mesta Ta-čching, ležiaceho na severovýchode Číny neďaleko jej hraníc s Ruskom, sa po protestoch občanov vzdali plánov na výstavbu hlinikárne. Informovala o tom dnes agentúra AP, podľa ktorej ide o ďalší dôkaz nárastu environmentálneho povedomia v radoch čínskeho obyvateľstva. Posledný protest proti výstavbe hlinikárne sa pred tačchinskou radnicou uskutočnil v utorok, keď viac ako 200 demonštrantov čelilo desiatkam policajtov. Nemenovaný obyvateľ pre AP uviedol, že podobné protesty sa v meste konali od začiatku februára. Miestna radnica podpísala so spoločnosťou Zhongwang Holdings Ltd. zmluvu o spolupráci ohľadom výstavby hlinikárne už v roku 2011, pričom malo vzniknúť 30-tisíc pracovných miest. Po protestoch verejnosti však radnica na svojej internetovej stránke oznámila, že sa so spoločnosťou dohodla na pozastavení projektu. Dodala, že rozhodnutie o tom, či sa v ňom bude pokračovať, závisí od "konsenzu s občanmi". V Hongkongu registrovaná spoločnosť Zhongwang Holdings Ltd. v súvislosti s kauzou výstavby hlinikárne v Ta-čchingu vydala vyhlásenie, v ktorom tvrdí, že jej výrobné procesy vyhovujú všetkým medzinárodným environmentálnym štandardom. Podobné protesty kvôli ochrane životného prostredia sú v Číne čoraz častejšie, čo svedčí o požiadavkách strednej triedy, ktorá chce žiť v čistejšom prostredí a je si vedomá rizík, ktoré znečistenie prináša. AP však súčasne upozornila na častý jav, keď úrady síce vyhovejú občanom a pozastavia projekty výstavby tovární, ale o pár mesiacov sa k ich realizácii "v tichosti" vrátia. Po desiatkach rokov, keď sa v Číne vôbec neriešil problém znečisťovania životného prostredia súvisiaci s priemyselným rastom, sa táto agenda stala vážnou výzvou pre tamojšie komunistické vedenie. Znečisteniu vzduchu sa totiž v Číne pripisuje 1,4 milióna predčasných úmrtí ročne.


Prima banka rozhodla o zmene z verejnej akciovej spoločnosti na súkromnú

Prima banka skončí obchodovanie s akciami na bratislavskej burze cenných papierov.

BRATISLAVA. Valné zhromaždenie Prima banky rozhodlo o skončení obchodovania s akciami spoločnosti na Burze cenných papierov v Bratislave. Taktiež rozhodlo o zmene spoločnosti z verejnej akciovej spoločnosti na súkromnú. Dôvodom je podľa Čonkovej zjednodušenie vnútorného riadenia spoločnosti.V roku 2019 bude banka podľa jej vyjadrení opäť pôsobiť v náročnom ekonomickom, legislatívnom a regulačnom prostredí. Napriek tomu verí, že sa jej podarí pokračovať v nastavenom dynamickom raste a obhájiť pozitívne hospodárske výsledky. Aj naďalej chce pokračovať v napĺňaní dlhodobej stratégie a investovať do rozvoja banky a jej budúcnosti. Zároveň sa ešte viac zameria na ďalšie zjednodušovanie činnosti a zvyšovanie efektivity. Prioritou bude opäť posilnenie v oblasti úverov. Prima banka Slovensko nebude z vlaňajšieho zisku vyplácať dividendy. Rozhodli o tom akcionári na štvrtkovom valnom zhromaždení. Rovnako to bolo aj vlani a politiku nevyplácania dividend si Prima banka udržiava už niekoľko rokov. „Na základe rozhodnutia valného zhromaždenia banky sa celý zisk prevedie do rezervného fondu a do hospodárskeho výsledku minulých období,“ povedala pre agentúru SITA hovorkyňa Prima banky Eva Čonková.V minulom roku dosiahla banka zisk 22,01 milióna eur. Podľa vyjadrení banky ide o historicky najúspešnejší rok, počas ktorého sa jej darilo predovšetkým v oblasti retailových úverov. Ich celkový objem banka v medziročnom porovnaní zvýšila o 20 percent na 2,4 miliardy eur. V medziročnom porovnaní zisk stúpol o 47 percent. V roku 2017 bol totiž zisk na úrovni 14,9 milióna eur. Prima banka Slovensko pôsobí na slovenskom trhu od roku 1993 a v rámci doterajšieho fungovania spoločnosti je to už jej tretí názov. V máji 2000 sa majoritným akcionárom, v tom čase Prvej komunálnej banky, stala finančná skupina Dexia. Pod názvom Prvá komunálna banka vystupovala do konca septembra 2003, následne sa zmenila na Dexia banku Slovensko. Skupina Dexia v závere roka 2010 predala svoj podiel investičnej skupine Penta. Od januára 2012 sa Dexia banka zmenila na Prima banku. So Sberbank Slovensko sa Prima banka zlúčila 1. augusta 2017.


V Únii čoskoro končia kvóty na cukor, platili takmer polstoročie

Výrobcovia dostali príležitosť rozšíriť svoj obchod na globálne trhy.

BRUSEL. Európska komisia (EK) pripomenula, že v sobotu 30. septembra sa po takmer 50 rokoch skončí posledný poľnohospodársky systém kvót, ktorým sa v Európskej únii riadila výroba cukru. Rozhodnutie o ukončení systému kvót na cukor prijal Európsky parlament (EP) s Radou (členské štáty) v roku 2013 v rámci reformy spoločnej poľnohospodárskej politiky. Komisia dodáva, že od roku 2006 do roku 2010 došlo k hĺbkovej reštrukturalizácii s podpornými prostriedkami vo výške 5,4 miliardy eur, vďaka čomu sa sektor cukrovarníctva mohol na tento moment dôkladne pripraviť a v posledných rokoch zlepšiť svoju produktivitu. Ukončenie kvót na cukor poskytuje výrobcom možnosť prispôsobiť svoju výrobu skutočným obchodným príležitostiam najmä tým, že preskúmajú nové vývozné trhy. Významne sa zjednoduší súčasná obchodná politika a zníži sa administratívne zaťaženie pre prevádzkovateľov, pestovateľov a obchodníkov s cukrom. Eurokomisár pre poľnohospodárstvo a rozvoj vidieka Phil Hogan v tejto súvislosti poznamenal, že ukončenie systému kvót predstavuje zásadný obrat pre európsky sektor cukru a je dôležitým krokom smerom k väčšej orientácii poľnohospodárskej politiky EÚ na trh. "Výrobcovia dostali príležitosť rozšíriť svoj obchod na globálne trhy a s vhodnou politickou podporou Európskej komisie, akou je napríklad stredisko pre monitorovanie trhu s cukrom, ktoré poskytuje včasné a relevantné informácie, by mali mať veľké šance na úspech," skonštatoval Hogan. Exekutíva EÚ však spresnila, že v rámci ďalšej podpory sektora cukru v EÚ sa v prípade neočakávaných narušení trhu môžu využívať rôzne opatrenia spoločnej poľnohospodárskej politiky. Ide o colné kvóty EÚ (nad rámec preferenčných obchodných dohôd), poskytnutie podpory na súkromné skladovanie či krízové opatrenia, aby EK mohla konať v prípade vážnej krízy na trhu, ktorá by sa prejavila dramatickým nárastom alebo poklesom trhových cien. V hre je aj podpora pre poľnohospodárov vo forme priamych platieb a možnosti pre členské štáty EÚ poskytovať dobrovoľnú viazanú podporu pre sektory, ktoré majú problémy, vrátane produkcie cukrovej repy. Ukončenie kvót pre cukor však nič nemení na možnosti vyjednávať o kolektívnych dohodách medzi pestovateľmi repy a spracovateľmi cukru v EÚ. Komisia v rámci prípravy na ukončenie kvót zlepšila transparentnosť na trhu s cukrom. Nové stredisko pre monitorovanie trhu s cukrom poskytuje krátkodobé analýzy a štatistiky o trhu s cukrom, ako aj analýzu a výhľad, aby mohli poľnohospodári a spracovávatelia účinnejšie riadiť svoje podniky. Systém kvót na cukor bol zavedený v roku 1968. Rozhodnutie ukončiť systém kvót na cukor prijali členské štáty v roku 2006. Priemerná cena cukru v EÚ sa od konca roka 2016 zotavila na približne 500 eur za tonu a v posledných niekoľkých mesiacoch je stabilná. EÚ je najväčším svetovým výrobcom repného cukru (približne 50 percent celkovej výroby), ktorý však predstavuje iba 20 percent svetovej výroby cukru. Zvyšných 80 percent cukru sa vyrába z cukrovej trstiny.


Slovensko nechce uznať pražskú šunku, spor trvá už roky

Názov pražská šunka pochádza z 19. storočia a spája sa s menom Antonína Chmela. Slovenská je menej kvalitná.

PRAHA, BRATISLAVA. Spor o zápis pražskej šunky do zoznamu zaručených tradičných špecialít v Európskej únii už trvá šesť rokov. Stále ho blokujú dve krajiny - Slovensko so Slovinskom, píše web e15.cz. Názov pražská šunka je známy a hospodársky významný pre podobné poľnohospodárske produkty alebo potraviny, namietajú obe krajiny. „V oboch štátoch sa podľa ich vyjadrenia pražská šunka vyrába v nižšom akostnom štandarde, ako je to v prípade receptúry a výrobných postupov navrhovaných k zápisu do registra Európskej únie,“ povedal pre e15.cz šéf Zväzu spracovateľov mäsa Jan Katina, ktorý žiadosť o zápis podal. Slovensko dokonca argumentuje, že pražská šunka sa u nás vyrába aj z hydiny. „Srbi nás požiadali o schválenie trojročného prechodného obdobia, počas ktorého sa by miestni výrobcovia prispôsobili zapisovanému štandardu alebo by svoje produkty premenovali. Žiaľ, v prípade Slovenska ide o úplné odmietanie zápisu pražskej šunky,“ hovorí Katina. Európska komisia by mohla o námietkach rozhodnúť už v prvom štvrťroku. Výsledok je však podľa zväzu neistý. Názov pražská šunka, ktorý pochádza zo 60. rokov 19. storočia, sa spájal s menom Antonína Chmela a jeho mäsiarstvom. Od konca 19.storočia sa pražská šunka stala významným vývozným artiklom. Za komunistického režimu jej kvalita klesla a názov niesli aj výrobky, ktoré s pôvodnou šunkou mali málo spoločné.


Projekt ukazuje dievčatám, že technických oborov sa netreba báť

Veľa z nich o práci v IT ani neuvažuje. Podľa autoriek projektu za to môžu stereotypy a zle postavená výuka.

BRATISLAVA. Ženy sú v IT vzácnosťou. Napriek tomu, že informačné technológie sú jedna z najrýchlejšie rastúcich oblastí ekonomiky s dobrými platmi, je zastúpenie žien v oblasti pod desať percent pomerne bežné. Kvôli tomu mladé dievčatá na stredných školách často ani nenapadne, že by sa mohli IT venovať. Na vine sú často stereotypy, ktoré technické obory obklopujú. Občianské združenie s názvom Aj Ty v IT, ktoré vzniklo na Fakulte Informatiky a Informačných Technológií chce do IT biznisu dostať viac dievčat a žien. Organizuje prednášky, kde sa snaží dievčatám ukázať, čo všetko IT ponúka a že typické strašiaky ako matematika a programovanie, nie sú ničím neprekonateľným. V rámci projektu sa organizujú mnohé súťaže a workshopy. Jedným z nich bol aj Scratch Match, ktorého finále sa konalo 1. apríla v Polus City Center. Sedem trojčlenných tímov dievčat vo veku dvanásť až šestnásť rokov predviedlo projekty, ktoré vytvorili v programovacej platforme s názvom Scratch. „Potrebujeme dievčatám ukázať, že technika je aj pre ne. Sú rovnako múdre a talentované ako chlapci a my ich musíme podporiť aby si vybrali tento smer v ich kariére,“ uviedla Gabriella Cseh zo spoločnosti Facebook, ktorá je jednou zo sponzorov súťaže. Víťazkami sa stal tím z Gymnázia Alejová 1 z Košíc. Ich hra mala viac ako štyridsať úrovní a približne tristo ručne kreslených textúr a animácií. Pri vytváraní hry sa museli vyriešiť veľa programátorských problémov - napríklad potrebovali nasimulovať gravitáciu. Podľa organizátoriek súťaže je ideálne pracovať s deťmi práve na základných a stredných školách. „Snažíme sa im ukázať, že matematika a programovanie nie je nič strašné, čo by sa nedalo naučiť. Spôsob akým sa tieto predmety na školách vyučujú dievčatá skôr odradzuje než priťahuje,“ povedala pre SME zakladateľka projektu Aj Ty v IT Petra Kotuliaková. Účastníčkam súťaže sa páčilo aj to, že sa do nej mohli zapojiť iba dievčatá. To je podľa Kotuliaková dôležitým aspektom, aj keď to neodráža skutočné pomery pri štúdiu alebo práce v IT. „Chlapci sú často v školskom veku pri práci s počítačom lepší, lebo pri ňom strávia oveľa viac hodín, zvyčajne hraním hier. Potom príde hodina informatiky a chlapci majú všetko naklikané a vyznajú sa. Zatiaľ čo dievča, aj keď je možno šikovnejšie sa cíti v porovnaní s nimi slabšie a hneď si povie, že toto sa pre mňa nehodí, “ povedala Kotuliaková. V dobe, keď projekt Aj Ty v IT začínal študovalo na FIIT v Bratislave tri až päť percent dievčat. Dnes sa toto číslo pohybuje okolo desiatich percent. „Myslím, že v žiadnej IT firme nie je pomerná väčšina žien. Už keď vidíme čísla okolo tridsiatich percent, tak si hovoríme, že je to skvelé. Aj keď často sa stáva, že firma vykáže priaznivé čísla a nakoniec sa ukáže, že tieto ženy sú zamestnané v účtovníctve alebo na marketingu,“ dodáva Petra Kotuliaková.


Zelenskyj nasadil rýchle reformné tempo, môže spraviť chyby

Prezident Ukrajiny stavia na reformných základoch, ktoré vybudoval jeho predchodca.

BRUSEL. Nový ukrajinský prezident a nová vláda potvrdzujú, že to s vlnou reforiem myslia vážne. V stredu to uviedla Katarína Mathernová, zástupkyňa generálneho riaditeľa riaditeľstva Európskej komisie pre susedskú politiku a rozširovanie, krátko pred svojím odletom na oficiálnu pracovnú cestu do Kyjeva. Začiatkom tohto týždňa do Bruselu zavítali ukrajinský vicepremiér pre európsku integráciu Dmytro Kuleba a minister energetiky a ochrany životného prostredia Olexij Oržeľ. Podľa Mathernovej obaja potvrdili to, k čomu sa zaviazal aj prezident Volodymyr Zelenskyj - klásť dôraz na reformy. Upozornila, že prezident si je vedomý výrazného víťazstva v prezidentských a parlamentných voľbách, a aj preto sa snaží iniciatívne uskutočňovať mnohé reformy. Mathernová ocenila, že Zelenského administratíva stavia na reformných základoch, ktoré sa podarilo vybudovať počas predošlej vlády. "Základ reforiem bol za posledných päť rokov do značnej miery vytvorený. Teraz nastal priestor na tie veci, ktoré sa politicky ťažko presadzovali," vysvetlila. Zásadné kroky sa podľa nej udiali vymenovaním nového generálneho prokurátora či nového šéfa Colnej správy, došlo tiež k vyše 30 zmenám ústavných zákonov a bol vymenovaný reformný vládny kabinet, pričom Zelenskyj do svojej administratívy prilákal mnoho mladých a talentovaných ľudí. "Je to reformný uragán. Možno až príliš rýchlo bežiaci, lebo pri tomto tempe sa dajú očakávať aj chyby. Ale čo bolo zo slov Kulebu aj Oržeľa v Bruseli cítiť, je to, že sú si vedomí, že ich okno príležitostí nemusí byť veľmi dlhé, lebo teraz sa preskupujú rôzne oligarchické sily. Teraz je šanca - niekoľko mesiacov, možno jeden rok - ten systém zásadne zmeniť. Potom sa korupčná hydra môže vrátiť. Je potrebné čo najviac hláv tej hydre odťať, aby sa nemohla preskupiť," opísala situáciu. Mathernová zdôraznila, že ministri novej ukrajinskej vlády, s ktorými sa väčšinou pozná, sú oproti minulému kabinetu oveľa viac náchylní hovoriť o zelenej transformácii ekonomiky, o obnoviteľných zdrojoch energie, o obehovej ekonomike aj o energetickej účinnosti a miliardových úsporách z toho plynúcich. Spresnila, že nová vláda sa nebojí ísť do opatrení, ktoré doteraz nikto nechcel, ako je veľká privatizácia či odblokovanie moratória na predaj pôdy. Zároveň je tu snaha vlády robiť to transparentne, aj s vedomím, že EÚ, ktorá požaduje reformy, sa Kyjevu pozerá ponad plece. "Únia je zapojená v podstate do všetkých reforiem. Tieto procesy sú pod drobnohľadom a okamžite reagujeme, ak je nejaký problém. Máme na to páky politického dialógu a aj páky finančné. Ukrajina je prijímateľom makrofinančnej podpory zo strany EÚ a tam sú detailné kondicionality, ktoré treba spĺňať, aby dostali finančné tranže," vysvetlila Mathernová. Rovnako postupuje aj útvar Podporná skupina pre Ukrajinu, ktorý Európska komisia zriadila v roku 2014 so zámerom konsolidovať nezávislú, demokratickú, jednotnú a prosperujúcu Ukrajinu. "Idem do Kyjeva spolu so šéfom Podpornej skupiny pre Ukrajinu a tiež s novým veľvyslancom EÚ pre Ukrajinu. Je to misia zameraná na nadviazanie priamych kontaktov s členmi novej administratívy a s novými šéfmi výborov v Najvyššej rade," uviedla Mathernová. V piatok sa v Kyjeve zúčastní na medzinárodnej konferencii Jaltská európska stratégia (YES), kde spolu s ekonomickým poradcom ukrajinského expremiéra Volodymyra Hrojsmana Ivanom Miklošom a podpredsedom Európskej banky pre obnovu a rozvoj Alainom Pillouxom predstaví knihu o reformách na Ukrajine. Najvyššia slovenská funkcionárka v eurokomisii do tejto knihy napísala kapitolu o vzťahoch EÚ a Ukrajiny. Mathernová, aj s poukázaním na nadchádzajúcu návštevu slovenskej prezidentky Zuzany Čaputovej v Kyjeve, odkázala, že Slovensko by mohlo byť aktívnejšie pri podpore Ukrajiny na rôznych medzinárodných fórach. "Nič lepšie sa nemôže stať východu Slovenska, ak bude susediť so stabilnou a prosperujúcou Ukrajinou," skonštatovala.


Silné zemetrasenie na Filipínach má už päť obetí. Vláda pozastavila výučbu na školách

Školy na ostrove Mindanao navštevuje zhruba 1,9 milióna žiakov.

MANILA. Filipínska vláda pozastavila až do odvolania výučbu na školách v troch provinciách filipínskeho ostrova Mindanao, ktoré navštevuje zhruba 1,9 milióna žiakov. Oznámilo to v piatok filipínske ministerstvo školstva s tým, že pozastavenie výučby umožní, aby na školách prebehli bezpečnostné kontroly, potrebné po silnom zemetrasení s magnitúdou 6,3, ktoré túto oblasť zasiahlo v stredu, píše agentúra DPA. Podľa prvotnej správy filipínskych úradov bolo pri otrasoch vážne poškodených celkovo 40 miestnych škôl. Zemetrasenie si zároveň vyžiadalo päť životov a desiatky zranených. Otrasy poškodili okrem škôl aj domy, nemocnice a ďalšie budovy. Prerušenie výučby na neurčito sa týka celkovo 3873 škôl ležiacich v troch provinciách ostrova Mindanao. Predstaviteľom týchto škôl bolo nariadené, aby úradom nahlásili nebezpečné poškodenia na budovách škôl, ktoré si vyžadujú opravu.


Sedadlá Nissanu vodiča upozornia na nedostatok tekutín v tele

Jazda s dehydratáciou je podobná šoférovaniu v opilosti.

LOUGHBOROUGH. V každodennom zhodne si často nesledujeme, či má naše telo dostatok tekutín, čo môže byť riskantné. Podľa Univerzity v Loughboroughu a Európskeho hydratačného inštitútu sú totiž vodiči s nedostatkom tekutín za volantom rovnako nebezpeční, ako pri ľahkej opitosti. Nissan preto v spolupráci s holandským dizajnérskym štúdiom Droog vyvinul sedadlá, ktoré na dehydratáciu upozornia jednoduchým spôsobom. V prípade zvýšeného potenia vodiča technológia poťahov s názvom Soak zmení farbu, ako signál zníženia hladiny tekutín v ľudskom tele. Látka poťahov je citlivá na prítomnosť soli, ktorú pot obsahuje. Z modrej sa tak pri kontakte so slanou tekutinou mení na žltú. Fungovanie prevencie pred dehydratáciou automobilka ukázala na Nissane Juke a okrem sedadiel je špeciálnou látkou obšitý aj volant. Projekt dostal slogan s dôležitou doplňujúcou zátvorkou "Pi (vodu) a šoféruj", aby upozornil na riziko šoférovania s nedostatkom tekutín v tele. Nissan napriek novému nápadu v súčasnosti neuvažuje o zaradení technológie do sériovej výroby. Chcel iba demonštrovať, ako sa jednoduchým spôsobom dá prispieť k bezpečnosti na cestách, informoval Auto Express.


Kovalík druhý bod nepridal, po bojovnom výkone podľahol Fucsovicsovi

Maďarsko tak vyrovnalo priebežný stav na 1:1.

Piatok - dvojhra: Jozef Kovalík - Márton Fucsovics 2:6, 7:6 (4), 3:6, 4:6 za 149 minút (27, 50, 37, 35) BRATISLAVA. Náhradný druhý singlista domácich Jozef Kovalík prehral za 149 minút 2:6, 7:6 (4), 3:6, 4:6 s jednotkou hostí Mártonom Fucsovicsom v záverečnej druhej piatkovej dvojhre v rámci bratislavského stretnutia Slovensko - Maďarsko v rozhodujúcom 2. kole I. skupiny euroafrickej zóny Davisovho pohára 2017 tenisových reprezentačných družstiev mužov (3. - 5. februára). Predtým na tvrdom povrchu v Aegon aréne NTC zvíťazil Martin Kližan nad Attilom Balázsom 6:1, 6:2, 3:6, 6:4, takže pred víkendom je stav 1:1. Kovalík hral namiesto pôvodne nominovaného Lukáša Lacka, ktorý má žalúdočné problémy. Dvadsaťštyriročný Bratislavčan Kovalík (115.) má proti rovesníkovi Fucsovicsovi (159.) skóre už iba 4:3, pričom obe predchádzajúce prehry utrpel v mládežníckom období. Vlani v júli na antuke v Budapešti práve v Davis Cupe triumfoval 6:7 (5), 6:4, 7:6 (5), 6:1, teraz na to nedokázal nadviazať. Na sobotňajšiu štvorhru (14.00 h) nahlásili kapitáni Miloslav Mečíř a Gábor Köves páry Kližan, Andrej Martin, resp. Fucsovics, Balázs. Majú však právo na zmeny rovnako ako v súvislosti s nedeľňajšími dvojhrami (postupne od 13.00 h). Program záverečného dňa predbežne má podobu Kližan - Fucsovics a následne Lacko - Balázs. V nominácii Maďarska sú aj Gábor Borsos a Levente Gödry. Online prenos:


Slovensko si v rebríčku konkurencieschopnosti pohoršilo

Z regiónu pred Slovenskom skončili Poliaci a Česi.

BRATISLAVA. Slovensko si v rebríčku konkurencieschopnosti ekonomík pohoršilo. Podľa aktuálnej štúdie Doing Business od Svetovej banky totiž slovenské hospodárstvo v porovnaní konkurencieschopnosti 190 ekonomík sveta kleslo z vlaňajšieho 39. miesta na 42. priečku. A to napriek tomu, že bodové hodnotenie Slovenska sa v tomto rebríčku medziročne zlepšilo o 0,27 bodu na 75,17 bodu. Preskočili nás tak ekonomiky, v ktorých sa podnikateľské prostredie zlepšovalo výraznejšie. Podnikanie na Slovensku pritom podľa štúdie Svetovej banky možno zlepšovať najmä pri stavebných konaniach či samotnom štarte podnikania. V týchto oblastiach sme totiž obsadili až 143., resp. 127. priečku. Naopak, najlepšie sme na tom pri cezhraničnom obchode, či pri registrácii nehnuteľností. V rebríčku Doing Business pritom celkovom dominujú Nový Zéland, Singapur a Dánsko. Z regionálneho porovnania pred Slovenskom skončili Poliaci na 33. priečke a Česi na 35. mieste. Maďarsko sa v rebríčku umiestnilo na 53. priečke. Opozičná strana SaS tvrdí, že ďalší pokles Slovenska v rebríčku konkurencieschopnosti ukazuje negatívny vplyv aktuálnej vlády na podnikanie na Slovensku. Krajina totiž v sledovaných oblastiach nedosiahla žiaden, alebo len minimálny pokrok, čo nestačilo na udržanie ani vlaňajšej 39. priečky. "Ak vezmeme do úvahy, že v hodnotení na rok 2017 sme sa ocitli na 33. priečke a od začiatku obdobia tejto vlády sme sa prepadli z 29. na 42. miesto, potom pokles kvality podnikateľského prostredia je kontinuálny a dá sa hovoriť o dlhodobom negatívnom trende," reagoval poslanec Národnej rady SR za SaS Eugen Jurzyca.Vládna koalícia sa podľa liberálov už roky vezie na robustnom celosvetovom hospodárskom raste a nevyužíva dobré časy na reformy. "Táto vláda nielenže nemá žiadnu reálnu ambíciu zvyšovať atraktívnosť Slovenska z hľadiska podnikania, ale vedome ho poškodzuje, o čom svedčí osobitný a najmä nesystémový odvod pre obchodné reťazce, ktorý už v parlamente prešiel prvým čítaním. Ak ho koalícia schváli, poškodí tým spotrebiteľov, obchod aj povesť Slovenska ako krajiny dobrej na podnikanie, a to len pre jeden bezohľadný cieľ - získať peniaze na dotovanie vyvolených," dodala poslankyňa za SaS Jana Kiššová.


Lauboristi si veria, Corbyn chce zastaviť brexit bez dohody

LONDÝN. Líder britskej opozičnej Labouristickej strany Jeremy Corbyn v pondelok vyhlásil, že chce parlamentné voľby a že jeho strana zastaví brexit bez dohody. Informovala o tom agentúra Reuters. "Musíme sa spojiť a zastaviť brexit bez dohody - tento týždeň môžeme mať na to poslednú šancu," uviedol Corbyn počas svojho prejavu v meste Salford v severnom Anglicku. "Potom budeme potrebovať parlamentné voľby," dodal. "Vo voľbách dajú labouristi ľuďom šancu opäť prevziať kontrolu a vo verejnom hlasovaní budú mať konečné slovo s dôveryhodnými možnosťami na oboch stranách, vrátane možnosti zostať (v EÚ)," povedal Corbyn. Na otázku, či si Labouristická strana skutočne želá parlamentné voľby, odpovedal: "Chceme parlamentné voľby." "Hlasovanie o vyslovení nedôvery (vláde) je takmer na stole," povedal Corbyn. "Ak to bude odchod bez dohody, budeme hlasovať za zotrvanie (v EÚ), ak to bude akákoľvek iná dohoda, potom demokratické procesy našej strany rozhodnú o tom, akú pozíciu zaujmeme," dodal. Britský premiér Boris Johnson po svojom zvolení za britského premiéra sľúbil, že Británia Európsku úniu opustí 31. októbra, a to s dohodou alebo bez nej, čo podľa Reuters viedlo k ústavnej kríze, ktorej riešením by mohli byť predčasné voľby.


Nemecké mesto odmietlo turecký míting, radnicu museli evakuovať

V Gaggenau mal turecký minister spravodlivosti hľadať podporu pre sporné referendum.

BERLÍN. Radnicu v meste Gaggenau na juhozápade Nemecka, ktorá zrušila zhromaždenie na podporu referenda zameraného na posilnenie právomocí tureckého prezidenta Recepa Tayyipa Erdogana, sa vyhrážali bombou. V piatok ju evakuovali. Komunálni politici v Gaggenau vo štvrtok oznámili, že rušia zhromaždenie, kde mal krajanom predniesť príhovor turecký minister spravodlivosti Bekir Bozdag. Dôvodom boli podľa nich bezpečnostné obavy. Bozdag, člen Erdoganovej Strany spravodlivosti a rozvoja (AKP), mal prejav v Gaggenau naplánovaný na štvrtok večer. Išlo o jedno zo série podujatí pripravovaných po celom Nemecku a zameraných na získavanie podpory tamojších tureckých voličov pred budúcomesačným referendom v Turecku. V Nemecku žijú tri milióny Turkov a v referende, ktoré sa uskutoční 16. apríla, je oprávnená hlasovať necelá polovica z nich. Šéf nemeckej diplomacie Sigmar Gabriel uviedol, že návštevy tureckých činiteľov v rámci kampane pred kontroverzne vnímaným aprílovým referendom nie sú v Nemecku žiaduce. Súčasne však zdôraznil, že rozhodnutia, ktoré sa zrodili v tejto súvislosti, sú vo výlučnej právomoci lokálnych predstaviteľov.


Diplomacia Spojených štátov podporí v Paríži nezávislosť Libanonu

Ide o prvé veľké stretnutie zástupcov svetových veľmocí zamerané na budúcnosť Libanonu od krízy.

PARÍŽ. Spojené štáty na piatkovom stretnutí popredných diplomatov svetových veľmocí v Paríži vyslovia svoju podporu "suverenite, stabilite a nezávislosti" Libanonu, informovala agentúra AP. Libanonský premiér Saad Harírí, americký minister zahraničných vecí Rex Tillerson a ďalší predstavitelia svetových mocností sa v piatok dopoludnia zídu na pozvanie francúzskeho ministra zahraničných vecí Jeana-Yvesa Le Driana v Paríži. Ide o prvé veľké stretnutie zástupcov svetových veľmocí zamerané na budúcnosť Libanonu od krízy, ktorú vyvolala nečakaná rezignácia Harírího počas návštevy Saudskej Arábie. Harírí medzičasom po návrate do vlasti svoju demisiu odvolal. Tillerson v Paríži potvrdí podporu Spojených štátov ozbrojeným silám Libanonu, povedala podľa informácií agentúry AP hovorkyňa rezortu americkej diplomacie Heather Nauertová. V mene USA bude ďalej apelovať na ostatné krajiny, aby viac prispeli k potlačeniu militantného hnutia Hizballáh, čo by viedlo k "silnejšiemu a stabilnejšiemu Libanonu". Harírí po príchode do Paríža tvítoval, že parížsku schôdzku považuje za dôležitú z pohľadu libanonskej ekonomiky.


Týždeň celoživotného učenia prinesie sériu podujatí na celom Slovensku

BRATISLAVA. Sériu konferencií, prednášok, seminárov a ďalších odborných či diskusných stretnutí, dní otvorených dverí, ukážkových hodín a celý rad sprievodných podujatí určených pre odbornú i laickú verejnosť prinesie 17. ročník Týždňa celoživotného učenia. Začína sa v pondelok a vyvrcholí v nedeľu 15. októbra. Cieľom Týždňa celoživotného učenia je spopularizovať celoživotné vzdelávanie a jeho význam. Širokú škálu bezplatných podujatí pre verejnosť doplnia viaceré aktivity odborného charakteru ako napríklad konferencie Učiace sa mestá (Bardejov - 11.10., Banská Štiavnica - 12.10., Bratislava - 13.10.) súvisiace s Agendou 2030 a stratégiou UNESCO Learning Cities. Sériu workshopov a sprievodných podujatí realizuje Iuventa - Slovenský inštitút mládeže. Na záverečnej konferencii v Bratislave sa zúčastní v piatok (13.10.) ministerka školstva, vedy, výskumu a športu SR Martina Lubyová (nominantka SNS), generálny riaditeľ Ústredia práce, sociálnych vecí a rodiny Marián Valentovič, riaditeľ Štátneho inštitútu odborného vzdelávania Michal Bartók i viacerí spoluautori reformného materiálu Učiace sa Slovensko. Okrem domácich organizácií sa do podujatia zapoja aj zahraničné subjekty. Aktívnu účasť prisľúbili UNESCO, Európska komisia či Európska asociácia pre vzdelávanie dospelých. Týždeň celoživotného učenia podporuje Ministerstvo školstva, vedy, výskumu a športu (MŠVVaŠ) SR a hlavným koordinátorom podujatia je Asociácia inštitúcií vzdelávania dospelých v SR. TASR informoval komunikačný odbor MŠVVaŠ SR.


Johnson nebude rešpektovať najnovší termín k alternatívnej dohode o brexite

Británia zatiaľ predložila technické dokumenty k brexitu.

LONDÝN. Británia predloží riešenia brexitu, ale nie v rámci "umelého termínu", ktorý po dohode s francúzskym prezidentom Emmanuelom Macronom navrhol fínsky premiér Antti Rinne. Informovala o tom vo štvrtok agentúra AFP s odvolaním sa na hovorcu britského predsedu vlády. Rinne po dohode s Macronom povedal, že Británia by mala alternatívu návrhu dohody o brexite predložiť EÚ na posúdenie 30. septembra a nie 17. októbra, keď sa v Bruseli koná summit EÚ. Rinne svoju žiadosť zdôvodnil tým, že lídri EÚ potrebujú čas, aby si predložené návrhy mohli preštudovať a následne sa k nim vyjadriť. "Predložíme oficiálne riešenia v písomnej podobe, keď budú pripravené, ale nie v súlade s umelým termínom a keď sa EÚ jasne vyjadrí, že sa na nich bude konštruktívne podieľať," povedal hovorca britského premiéra Borisa Johnsona. Podľa agentúry AP Británia už do Bruselu nejaké materiály týkajúce sa brexitu odoslala, ide však len tzv. technické dokumenty, nie o oficiálne návrhy riešení, čo potvrdila aj hovorkyňa Európskej komisie (EK) Mina Andreevová. Napriek tomu, že britský parlament schválil zákon, že Spojené kráľovstvo nemôže odísť z EÚ bez dohody, premiér Johnson trvá na tom, že Británia EÚ opustí 31. októbra či už s dohodou, alebo bez nej. Pôvodnú brexitovú dohodu, ktorú Dolnej snemovni britského parlamentu predložila Johnsonova predchodkyňa Theresa Mayová, poslanci trikrát odmietli.


Kurdi zastavili prípravy na voľby svojho prezidenta a parlamentu

ARBÍL. Orgány v irackej autonómnej oblasti Kurdistan zastavili prípravy na voľby tamojšieho prezidenta a parlamentu, ktoré boli naplánované na 1. novembra. K tomuto kroku pristúpili v čase prehlbujúcich sa sporov s centrálnou vládou v Bagdade, ako aj v rámci samotného regiónu, informovala agentúra DPA. Podľa vyhlásenia kurdskej volebnej a referendovej komisie, ktoré zverejnila mediálna sieť Rudaw, je dôvodom "nedostatok kandidátov a najnovší vývoj". O ďalšom postupe má rozhodnúť kurdský parlament, ktorého štvrtkové zasadnutie však bolo odložené. Do volieb nového prezidenta Kurdistanu zatiaľ neboli zaregistrovaní nijakí kandidáti. Terajšiemu prezidentovi Masúdovi Barzánímu sa malo pôvodne skončiť funkčné obdobie už v roku 2013. Kurdský parlament predĺžil jeho pôsobenie o dva roky, ani potom však z funkcie neodišiel, pričom argumentoval tým, že musí dohliadať na boje proti extrémistickej organizácii Islamský štát (IS). Tá obsadila na severe Iraku rozsiahle územia vrátane sporných oblastí, nárokovaných rovnako Kurdmi, ako aj Bagdadom. Po vytlačení IS z týchto území vyvolalo v septembri napätie referendum o nezávislosti kurdských oblastí, ktoré sa uskutočnilo i napriek varovaniam Bagdadu a zahraničných vlád. Iracká armáda a spriaznené milície začali v reakcii na toto hlasovanie v pondelok ofenzívu s cieľom prevziať kontrolu nad mestom Kirkúk a ďalšími spornými oblasťami, kde boli doteraz rozmiestnené kurdské jednotky. Kurdi sa v pondelok z Kirkúku stiahli takmer bez boja, čo bolo podľa Barzáního rozhodnutím jeho politických protivníkov. Kurdský viceprezident Kúsrat Rasúl Alí zase obvinil členov vlastnej strany Vlastenecký zväz Kurdistanu, ktorá má v Kurdistane významné postavenie, že "spolupracujú s votrelcami". Potýčky medzi irackými vládnymi silami a kurdskými milíciami péšmarga hlásili aj v priebehu dneška, keď vládni vojaci prišli bez predošlého upozornenia prevziať kontrolu nad jednou z dedín pri meste Mósul.


Do Španielska smeruje rekordný počet migrantov

Počet ľudí, ktorí sa v januári až novembri dostali do Európy cez západné Stredomorie, sa vyšplhal na 21 000.

VARŠAVA. Ešte nikdy nedorazilo do Španielska v priebehu jediného mesiaca 3900 migrantov ako v novembri 2017. Kým počet migrantov, ktorých zaregistrovali po prvý raz v Taliansku a v Grécku, v novembri ďalej poklesol, do Španielska prišlo cez západnú časť Stredozemného mora trojnásobne viac utečencov z Afriky ako v predposlednom mesiaci minulého roka. Vyplýva to z údajov, ktoré v pondelok zverejnila vo svojom varšavskom sídle agentúra EÚ Frontex. Počet ľudí, ktorí sa v období január až november 2017 dostali do Európy cez západné Stredomorie, sa podľa správy vyšplhal na 21 000, čo predstavuje v medziročnom porovnaní zvýšenie o 140 percent. Pokles rovnakých údajov z Grécka i Talianska zdôvodňuje Frontex predovšetkým nepriaznivým počasím na mori. Frontex zaznamenal v novembri 2017 celkovo 13 500 ilegálnych prekročení štátnych hraníc cez západné, centrálne a východné Stredomorie, ako aj cez tzv. západobalkánsku trasu. V období január až november 2017 poklesol počet takýchto prípadov oproti vlaňajšku o 62 percent na 186 500.


Twitter odstránil stovky účtov s väzbami na Irán

Podozrivé kontá šírili názory podporujúce politiku Iránu, ovplyvňovali diskusie o sociálnych pomeroch v krajine či o situácii vo svete.

BRATISLAVA . Spoločnosť Twitter odstránila takmer 4 800 účtov, ktoré používal Irán na šírenie dezinformácií. Twitter o tom informoval v najnovšej aktualizácii správy o svojej transparentnosti, prostredníctvom ktorej chce odhaľovať "šírenie dezinformácií zákernými aktérmi". Okrem účtov s väzbami na Irán tiež Twitter zmazal kontá používané na šírenie ruskej, katalánskej a venezuelskej propagandy. Yoel Roth, ktorý je v Twitteri šéfom pre integritu stránky, v blogovom príspevku uviedol, že spomínané účty napojené na Irán netvorili zjednotený blok. Jedna čast z nich, konkrétne 1 666 účtov, kumulatívne poslala viac ako dva milióny tweetov s cieľom šíriť názory podporujúce politiku Iránu a jeho konanie. Podobne sa správalo 248 účtov, ktoré sa však špecificky zamerali na ovplyvňovanie diskusií o Izraeli. Najväčší počet kont, 2 865, prostredníctvom "falošných osobností" ovplyvňoval konverzácie o sociálnych záležitostiach v Iráne i vo svete. Ako uvádza spravodajský portál BBC, Twitter zároveň zrušil 130 falošných účtov, ktoré vytvorili podporovatelia nezávislosti Katalánska, 33 kont od obchodného subjektu vo Venezuele a štyri účty, ktoré používala neslávne známa ruská Internetová výskumná agentúra. Twitter podľa Rotha zozbieral všetky podozrivé účty, ktoré odstránil od začiatku jeho pátrania na sieti, do súboru dát, a ten poskytol výskumníkom. V súčasnosti tento súbor dát obsahuje viac ako 30 miliónov tweetov a viac ako jeden terabajt obrázkov a videí.


Streľba na oslave promócie vo Philadelphii si vyžiadala jednu obeť

PHILADELPHIA. Streľba na oslave promócie v americkej Philadelphii si vyžiadala jedného mŕtveho a sedem zranených. KYW-TV informuje, že streľba vypukla v nedeľu krátko pred 22:30 tamojšieho času. Štyria tínedžeri vo veku od 15 do 17 rokov utrpeli strelné zranenia v oblasti nôh, štyria dospelí zas na rôznych častiach tela, pričom jedna dospelá osoba zomrela. Polícia zatiaľ neuviedla, či pozná páchateľa a jeho motív. Nikoho však zatiaľ nezatkla. Ako uvádza agentúra AP, v meste počas víkendu hlásili viacero incidentov spojených so streľbou, pri ktorých utrpelo zranenia niekoľko obyvateľov.


Rača ostáva verná Frankovke modrej

Sezóna vinobrania vrcholí, tento víkend bude v Rači aj v Modre.

RAČA. Oslavy oberačiek a každoročného zberu úrody pretrvali dodnes a stále patria k obľúbeným a udržiavaným zvykom. Historik Vladimír Tomčík pripomína, že tradícia pestovania hrozna a výroby vína v Bratislave a jej okolí je staršia ako dvetisíc rokov. V tejto oblasti sa v tom čase zdržiavali Kelti a Rimania. „Víno z oblasti dnešnej Bratislavy bolo v minulosti veľmi cenené,“ primomenul Tomčík. Už polyhistor Matej Bel napísal, že prešporské pivnice boli také vynikajúce, že dokázali uchovať kvalitné víno štyri krát päť rokov. V polovici 15. storočia sa vo vtedajšom Prešporku živilo vinohradníctvom okolo päťsto rodín, čo bola približne polovica obyvateľstva. Na jednu osobu pripadalo až 2500 litrov vína, čo z neho robilo významnú obchodnú komoditu. Už vtedy sa oslavovalo ukončenie prác vo vinohradoch. „Tradícia osláv siaha ďaleko do minulosti, až do antického Grécka a Ríma,“ povedal Tomčík. Prvé písomné zmienky sú z prvej polovice 18. storočia. Na oslavách sa zúčastňovalo aj urodzené panstvo. „V roku 1825 sa na oslavách u starostu Zuckermandlu zúčastnil aj panovník František I. s manželkou, ako aj Napoleonov štrnásťročný syn Orlík. To bola vzácna návšteva, ktorú dlho pripomínala na Zuckermandli pamätná mramorová tabula. Dnes už, žiaľ, neexistuje,“ pripomenul Tomčík. Vinobrania nabrali v malokarpatskej oblasti dnešnú podobu niekedy v 30. rokoch minulého storočia. Odvtedy sa, ani počas socialistického režimu, vo svojej podstate nezmenili. „Podáva sa cigánska alebo klobása, pije sa často ,patokové‘ nekvalitné víno a chlebový burčiak, po ktorom je niektorým ľuďom zle. Rovnako ako za socializmu, tak aj teraz,“ povedal Tomčík. Burčiak je čiastočne prekvasený hroznový mušt z hrozna a predstavuje prvú fázu vo výrobe vína. Najčastejšie sa predáva burčiak z bielych skorších a aromatických odrôd ako Irsai Oliver alebo Muškát. Dobrý burčiak z bielych odrôd musí byť svetlej bledožltej alebo zelenožltej farby. Červený sa vyrába zo skorších odrôd s vysokým obsahom farbív, napríklad André. Preto sa naň nehodí Frankovka modrá – dozrieva neskôr a nie je to „farbiarka“. Má bielu dužinu a preto je aj vylisovaná šťava biela či ružová. V tom správnom štádiu kvasenia ponúka harmóniu cukru a kyselín a jemné perlenie na jazyku. Ďalším kvasením sa v burčiaku znižuje obsah cukru, ktorý kvasinky menia na alkohol až k hranici štyroch až šiestich percent, a burčiak sa mení na rampáš. Pre Raču ja najtypickejšou odrodou Frankovka modrá. Ako však upozorňuje František Krajčirovič, ktorý sa v Rači stará o genofond tejto populárnej odrody, v súčasnosti existuje veľmi veľa jej klonov. „Každý je niečím špecifický. Novšie klony majú väčšie listy aj zrno. Z nich je frankovka veľmi príjemná s rôznymi ovocnými tónmi, napríklad po černiciach či višniach. Keď je staršia, tak aj po slivkách,“ vysvetlil Krajčirovič. V Rači sa podľa neho vyskytuje aj jeden starší klon, ktorý má menšie listy i zrná. „Víno z neho nie je až také ovocné. Pri nízkych úrodách, teda vtedy, ak na jednom koreni ostáva menej, ale o to kvalitnejších strapcov, je veľmi pekná,“ dodal Krajčirovič. Frankovka z Rače však chutí inak ako odinakiaľ. Je to vďaka skladbe pôdy. „Je viac trieslová a tvrdšia, s charakteristickým buketom,“ ozrejmil Krajčirovič. Genofond račianskej Frankovky modrej sa nachádza vo farskej záhrade na Alstrovej ulici. Buduje sa pod dohľadom Račianskeho vinohradníckeho spolku a tvorí ho deväť klonov frankovky zo Slovenska a Česka. Prvú úrodu táto vzácna vinica priniesla v roku 2012. Okrem frankovky sa v Rači pestujú aj rizlingy či Müller Thurgau. Vinohradníci skúšajú aj novošľachtence, len nedávno vyšľachtené odrody ako modrý Dunaj či biely Devín. Račianskych vinohradníkov tento rok potrápilo počasie jarnými mrazmi, ľadovcom aj suchom. Dobrou príležitosťou zistiť, na aké vína sa v budúcnosti môžu jeho milovníci tešiť, bol Deň vo vinohradoch. Pripadol na 9. septemba a vinohradníci od Rače až po Budmerice ponúkali burčiak a víno priamo vo viniciach. „Je úžasné, že pijeme víno vo vinohrade, kde sa hrozno, z ktorého bolo vyrobené, urodilo,“ povedal Pavol Chvostek, jeden z mladých vinárov, ktorý sa zapojil do každoročnej akcie . Víno nalieval vo vinici v hone Šínweg nad Peknou cestou. V prenájme ju má už štvrtý či piaty rok. Korene poctivo obrobeného vinohradu boli obvešané bohatými strapcami Frankovky modrej. Na rozdiel od ďalšieho mladého vinára Karola Križanoviča, ktorý druhú polovicu tohto vinohradu zdedil pred desiatimi rokmi po svokrovi, dozrievajúce strapce nemal „zasieťkované“ ako ochranu pred škorcami. Tieto vtáky vedia vinohradníkom „obrať“ úrodu za pár minút. „Tento rok sme na to nemali čas,“ povedal Chvostek. Jeho rodinné vinárstvo sa teraz sústreďuje na rekonštrukciu pôvodného račianskeho domu s takmer tristoročnou klenbovou pivnicou a historickým prešom. Po dokončení tu chce usporadúvať ochutnávky a iné vinárske akcie. Otvoriť sa chystá už pred Vianocami. Hneď v susedstve ponúkal víno Ivan Holík. Vinohrad pred desiatimi rokmi kúpil od vinohradníka, ktorý sa už oň nevládal starať. „Som Račan narodený vo vinohradoch. Vinohrady sme mali vždy v rodine, od malička som v nich robil,“ ozrejmil Holík, sám už na dôchodku. Po revolúcii uvažoval o tom, že si prenajme vinohrady a založí si firmu, ale malým vinárskym firmám nepriala vtedy podmienky nepriali. Teraz na dôchodku berie starostlivosť o vinohrad a dorábanie vína ako koníčka. „Niekto behá, iný hrá tenis či robí kulturistiku. A niekto je vonku a hýbe sa vo vinohrade,“ povedal Holík. Vo vinohrade, ktorý za minulého režimu obrábalo družstvo, má nasadených okolo 20 odrôd s dominanciou Frankovky modrej. Z niektorých odrôd, ako napríklad Zweigelt či Dunaj, tu má len vzorky niekoľkých koreňov, aby vedel, ako im táto pôda svedčí. A aj keď sa tu Dunaju darí, neuvažuje o tom, že by vymenil frankovku za tohto novošľachtenca. „K Rači patrí frankovka. Má tu tradíciu. Vieme ju pestovať, vieme kedy je zrelá, ako z nej dorávať víno, čo nie je až také jednoduché,“ ozrejmil Holík. V hone Šínweg ponúkal burčiak, víno, ale aj med, aj vinár Eduard Brychta. „V tomto vinohrade pestujem Frankovku modrú, ale na jeho okraji som ju vymenil za novošľachtence – Rizling korenistý od pána Korpáša a Torysu od pani Pospíšilovej. Povedal som si, že ich vyskúšam. Tento rok, tri roky od výsadby, mali prvýkrát úrodu,“ vysvetlil Brychta. Naliate strapce hrozna má pred škorcami chránené sieťkou. Podobne ako vinohrady jeho kolegov v hone Šínweg, ani jeho vinohrad nepoškodil júlový ľadovec. Také štastie však nemali vinohradníci vo vinohradoch pri račianskom kúpalisku. „Kým neprišiel ľadovec, úroda vyzerala dobre. V tomto vinohrade nám zničil asi dve tretiny úrody,“ povedal vinár Lukáš Hulanský. Mrazy im tento rok nenarobili také problémy ako minulý rok, ale svoju daň si vypýtalo sucho. „Vyschli nám mladé štepy. Starému viniču sucho až tak neprekáža, ale novému áno, nemá ešte korene dostatočne hlboko,“ ozrejmil Hulanský. Aj on na veľkej časti svojich vinohradov pestuje Frankovku modrú, keďže je o ňu stále záujem. „O Račianskej frankovke je známe, že je dobrá. Miestna skalnatá pôda jej dáva dobré vlastnosti. Kto ju má vysadenú, ten si ju drží. Nedá sa povedať, že by sa veľmi nanovo vysádzala. Na druhej strane ani nie je kde. My sme aj chceli kúpiť vinohrad, ale majitelia zaň chcú toľko ako za stavebný pozemok. To je príliš veľa,“ ozrejmil Hulanský. Od piatka 22. do nedele 24. septembra budú v Dúbravke a v Ružinove hody. V tento víkend sa bude konať vinobranie aj v hlavnom meste vína – Pezinku. Karlova Ves si hody, najväčšie podujatie v roku pod holým nebom v tejto mestskej časti, naplánovala na víkend na prelome septembra a októbra. Tí, ktorí nestihnú vinobranie alebo burčiak nepovažujú za to pravé orechové, sa môžu tešiť na ďalšie vinárske akcie. Sviatok mladého vína si v Bratislave pripomíname hneď dvakrát – na svätého Martina a na svätú Katarínu. Najvýznamenjším podujatím bude však tradične Deň otvorených pivníc na Malokarpatskej vínnej ceste. Dvojdňové podujatie bude 17. a 18. novembra. Počas neho vinári otvoria 160 najkrajších pivníc malokarpatského regiónu. Medzi nimi budú historické pivnice ale aj vykúrené degustačné miestnosti vo veľkých moderných vinárstvach od Devína cez Staré Mesto a Vajnory, Raču, Svätý Jur, Limbach, Pezinok, Modru, Častú, Doľany až po Trnavu.


KOMENTÁR MÁRIUSA KOPCSAYA
Nehoda zastavila Lipšica. Kto zastaví Kaliňáka a Fica?

Vzdá sa mandátu

Komentár

Dobrovoľné odstúpenia

Udalosti sa vyvinuli tak, že Kaliňák napriek vážnym podozreniam ustál svoje pôsobenie vo funkcii, kým Lipšic odchádza. A paradoxne budú Kaliňákovi policajti jeho nehodu vyšetrovať.

Daniel Lipšic urobil logický a pochopiteľný krok, ak sa v dôsledku nehody, pri ktorej smrteľne zranil chodca, vzdal poslaneckého mandátu.   Aj keď proti nemu nevypovedajú žiadne priťažujúce okolnosti, ako napríklad jazda pod vplyvom alkoholu, či snaha ujsť z miesta nehody. (Spoločensky nebezpečnejšie, aj keď s menej vážnymi dôsledkami, bolo konanie politikov ako Ján Slota, Ján Cuper, či Peter Ďuračka, aby sme pospomínali na niektorých notoricky známych vodičov...) Napriek všetkému si Lipšic vybral jedinú možnú alternatívu. A to preto, že patrí k ostro sledovaným politikom s veľkým počtom nepriateľov. A možno ani tak nejde o ich počet ako skôr o ich palebnú silu a motiváciu. Tie sa prejavili už viackrát. Internetovou stránkou venovanou dehonestácii tohto politika, alebo tiež pokusom o jeho diskreditáciu „správami z jeho intímneho života“. Niet sa čo čudovať. Lipšic sa angažoval v ostro sledovaných kauzách ako napríklad privatizácia bratislavského paroplynového cyklu, ťahal sa za prsty s Pentou, zastupuje umelcov Kalmusa a Lorenza v kauze Biľakovej busty. A aby sme boli aktuálni, zastupuje tiež Filipa Rybaniča, poslaneckého asistenta, ktorý vyniesol na svetlo závažné skutočnosti v kauze Bašternák – Kaliňák. Udalosti sa vyvinuli tak, že Kaliňák napriek vážnym podozreniam ustál svoje pôsobenie vo funkcii, kým Lipšic odchádza. A paradoxne teraz Kaliňákovi policajti budú jeho nehodu vyšetrovať. Verme, že nestranne. Beáta Lipšicová sa pred časom vyjadrila, že jej manžela nezastavia žiadne pokusy o jeho diskreditáciu. Napokon ho prinútila zastaviť tragická dopravná nehoda. Ponúkla by jeho odporcom argument, ktorý by sa so všetkou jedovatosťou servíroval pri každej príležitosti, v parlamente alebo verejných diskusiách. Nás bude poučovať niekto, kto zabil človeka? Odchod z parlamentu je zároveň pre relatívne mladého Lipšica jedinou šancou ako neodísť nadobro z politiky. A tiež jedinou možnosťou ako potvrdiť, že etické i politické normy, za ktoré sa zasadzuje ako politik, dokáže sám aj rešpektovať. Škoda len, že tým nijako nepovzbudí iných, ktorí na ne zvysoka kašlú. Lipšic bez mandátu, čoskoro možno aj Matovič, políciou zastrašovaný svedok Rybanič, vyšetrované novinárky – a Kaliňák s Ficom vysmiati vo svojich funkciách jasne znázorňujú, v akej spoločnosti žijeme. A tiež potvrdzujú, že hoci nehoda Lipšica momentálne zastavila, nemôže zastaviť akútnu potrebu zmeniť tento stav vecí. Tento text ste mohli čítať vďaka tomu, že platíte za obsah. Vážime si to.


Walt Disney dostal v USA súhlas na prevzatie 21st Century Fox

Disney chce konkurovať streamingovým firmám ako je Netflix.

LONDÝN. Americkí regulátori schválili plán mediálneho konglomerátu Walt Disney Co kúpiť väčšinu majetku spoločnosti 21st Century Fox za 71,3 miliárd dolárov. Podmienkou protimonopolného oddelenia amerického ministerstva spravodlivosti je však predaj regionálnych športových kanálov firmy Fox v USA. Informuje o tom portál bbc.com.  Konglomerát Disney, ktorý signalizoval ochotu predať športové kanály, uviedol, že ho rozhodnutie "potešilo".Disney plánuje kúpiť majetok spoločnosti Fox v nádeji, že rozšíri obsah, ktorý môže ponúkať. Plánuje totiž poskytovanie služieb, ktoré by konkurovali streamingovým firmám ako je Netflix. Zámer prevziať spoločnosť 21st Century Fox konglomerát Disney prvýkrát ohlásil v decembri minulého roka a po schválení zo strany amerických regulátorov sa pravdepodobnosť akvizície významne zvýšila.Plán však skomplikoval záujem konkurenčnej firmy Comcast, ktorá tento mesiac navrhla, že Fox prevezme za 65 miliárd dolárov. Prekonala tak pôvodnú ponuku firmy Disney v sume 52,4 miliárd dolárov. Spoločnosť Fox sa však vyjadrila, že chce pokračovať v rokovaniach s Disney po tom, ako konglomerát svoju ponuku zvýšil na 71,3 miliárd dolárov.


V Londýne premietnu film iránskeho režiséra, ktorý bojkotuje Oscarov

Farhádí bojkotuje slávnostné oceňovanie pre Trumpov dekrét.

LONDÝN. Na Oscara nominovaný film iránskeho režiséra Ašghara Farhádího s názvom Salesman (Klient) v nedeľu zdarma premietnu na otvorenom priestranstve v centre Londýna a podujatie sa bude konať práve v čase odovzdávania zlatých sošiek v Los Angeles. Farhádí bojkotuje slávnostné oceňovanie z dôvodu sporného, zatiaľ súdne pozastaveného nariadenia vydaného americkým prezidentom Donaldom Trumpom, ktoré zakazuje vstup občanov Iránu a ďalších šiestich prevažne moslimských krajín na územie USA. Snímka Salesman je nominovaná v kategórii najlepší cudzojazyčný film. Farhádí pred premietaním uviedol, že na oscarovej slávnosti v Hollywoode bude aspoň "v duchu". "Napriek našim rozdielnym náboženstvám, občianstvu a kultúram sme všetci občanmi jedného sveta a ja sa budem snažiť šíriť a chrániť túto jednotu," napísal režisér vo vyhlásení. "Som hrdý na to, že som príslušníkom celosvetovej rodiny, a verím v silu a moc filmovej tvorby," dodal Farhádí. Na britskej premiére filmu Salesman, ktorú organizuje starosta Londýna Sadiq Khan, majú podľa plánu vystúpiť aj členovia Orchestra sýrskych hudobníkov. Podľa Khanových slov podujatie "vyšle dôrazné a jasné posolstvo, že Londýn je otvorený všetkým ľuďom a všetkým skupinám". Londýnske premietanie podporilo viacero popredných hercov a režisérov, vrátane herečky Keiry Knightley či režisérov Sarah Gavronovej a Mika Leigha. "V čase, keď sa do veľkej miery rasistická a nacionalistická rétorika stáva vládnou politikou, je toto podujatie oslavou našej rôznorodosti a pripomienkou, že sme jedno ľudstvo," uviedla Keira Knightley. Uznávaný režisér Farhádí v januári oznámil, že sa na slávnostnom odovzdávaní Oscarov nezúčastní na protest proti práve vydanému cestovnému zákazu prezidenta Trumpa - a to ani v prípade, že by mu udelili výnimku. Farhádí sa stal prvým Iráncom, ktorý získal Oscara, a to za film z roku 2011 Rozchod Nadera a Simin.


Červený kríž dostane v mexickom meste ozbrojený sprievod

Polícia bude sanitky sprevádzať pri najrizikovejších tiesňových volaniach.

MEXIKO. Sanitky Červeného kríža v mexickom meste Salamanca budú mať pri najrizikovejších tiesňových volaniach ozbrojený sprievod. Stane sa tak po tom, čo cez víkend musela organizácia v dôsledku násilností prerušiť prevádzku, keď postreleného muža uniesli z jednej z jej sanitiek. Pobočka organizácie v štáte Guanajuato informovala, že prevádzku záchrannej služby v meste už obnovila. Štátna vláda v nedeľu večer oznámila, že sanitky Červeného kríža budú sprevádzať štátna alebo miestna polícia. Salamanca má problém s násilnosťami medzi gangmi zlodejov paliva, keďže v nej sídli rafinéria. Násilie v sanitkách nie je len problémom v Salamance. Začiatkom mesiaca zase v štáte Guerrero zabili v sanitke ženu so strelným zranením.


Byty a domy sú na Slovensku najdrahšie od roku 2009

Tradične najdrahšie bývanie na Slovensku je v Bratislavskom kraji.

BRATISLAVA. Ceny bytov a obytných domov na Slovensku v treťom štvrťroku stúpli na viac ako osemročné maximum. Priemerná cena bývania v krajine však za svojim vrcholom z roku 2008 zaostáva o 11 percent. Vyplýva to z údajov, ktoré zverejnila Národná banka Slovenska (NBS). Meter štvorcový bytu či domu stál v treťom štvrťroku v priemere 1 378 eur, čo je najviac od prvého štvrťroku 2009. Medziročne reality v treťom štvrťroku zdraželi o 6,4 percenta, tempo rastu cien sa tak zvoľnilo druhý kvartál po sebe. Hoci ceny bývania na Slovensku v priemere zaostávajú za svojou doterajšou maximálnou hodnotou, v porovnaní s historickým maximom sú len o niečo lacnejšie, pričom niektoré typy bytov sú už najdrahšie v histórii. Ceny domov sú oproti doterajšiemu vrcholu o 12 percent nižšie. Tradične je najdrahšie bývanie v Bratislavskom kraji, kde je aj najvyššia životná úroveň. Ceny bytov a domov v medziročnom porovnaní rástli v treťom štvrťroku v Bratislave a okolí pomalšie než bol celoštátny priemer a oproti predchádzajúcemu štvrťroku dokonca klesli. "Ani miernejší rast cien bývania vo väčšine krajov nebol v 3. štvrťroku 2017 dostatočne kompenzovaný rastom príjmov domácností, čo v konečnom dôsledku vedie k zmenšeniu obytnej plochy, ktorú si možno za zarobený príjem kúpiť. Na druhej strane to znamená predĺženie doby potrebnej na splatenie obstaranej nehnuteľnosti," uviedli analytici NBS. Ekonómovia centrálnej banky očakávajú ďalšie znižovanie tempa rastu cien bývania. Situáciu na trhu by mala ovplyvniť rastúca ponuka bytov z dokončovaných projektov, tradičné akcie developerov a sprostredkovateľov na konci roka a limity týkajúce sa bankových úverov na bývanie. Ceny domov a bytov rastú aj v susednej Českej republike. Ešte v druhom štvrťroku medziročne zdraželi podľa Európskeho štatistického úradu Eurostat o 13,3 percenta, čo bol najvyšší nárast cien v celej Únii.


Obuv, mäso aj mliečne výrobky. USA začínajú uplatňovať clá na čínske tovary

Clá sa pravdepodobne dotknú spotrebiteľov.

WASHINGTON. USA začínajú od polnoci zo soboty na nedeľu uplatňovať 15-percentné clá na dovoz čínskych tovarov v hodnote 112 mld. USD, a to od televíznych prijímačov po obuv, mäso a mliečne výrobky. Najnovšie clá pravdepodobne priamo zasiahnu spotrebiteľov, keďže mnohé americké firmy hovoria, že budú musieť vyššie ceny dovozu z Číny preniesť na zákazníkov.Doteraz sa amerických spotrebiteľov najhorší vplyv obchodnej vojny netýkal, keďže administratíva prezidenta Trumpa sa zameriavala na priemyselné tovary. To sa však zmení a podľa nového zoznamu sa dovozné clá budú týkať 69 percent spotrebných tovarov, ktoré Američania kupujú z Číny. Doteraz sa clá týkali iba 29 percent čínskych spotrebných tovarov. Pätnásteho decembra, kedy sa vyššie clá majú uvaliť na ďalšie čínske tovary, budú tieto clá platiť už zhruba na 99 % čínskych spotrebných tovarov dovážaných do USA, uviedol Chad Bown z Petersonovho inštitútu pre medzinárodnú ekonomiku."Máme obavy, že priemerná rodina v našej krajine zaplatí 500, 600 alebo dokonca 1 000 USD ročne viac v dôsledku vplyvu ciel," povedal Myron Brilliant, šéf oddelenia medzinárodných vzťahov Americkej obchodnej komory. "Obávame sa, čo to bude znamenať pre podnikateľskú dôveru, podnikateľskú istotu a investície," dodal.


Sýrske demokratické sily obkľúčili militantov Islamského štátu v dedine Baghúz

Skupina sa chystá priniesť aj ďalšie dobré správy.

DAMASK. Sýrske demokratické sily (SDF) v sobotu oznámili, že obkľúčili v dedine Baghúz v provincii Dajr az-Zaur militantov z extrémistickej organizácie Islamský štát (IS), a to na území o rozlohe niekoľkých stoviek metrov štvorcových. Informovala o tom agentúra AP. Cijat Furát, ktorý je jedným z veliteľov Kurdmi vedených SDF, vyhlásil, že jeho skupina "prinesie celému svetu veľmi skoro dobré správy". Furát v tejto súvislosti ďalej spresnil, že bojovníkov IS obkľúčili v oblasti o rozlohe približne 700 metrov štvorcových. Postup jednotiek SDF je podľa jeho slov však spomaľovaný tým, že protivník používa civilistov ako živé štíty. K situácii sa medzitým vyjadril aj viceprezident USA Mike Pence, ktorý povedal, že "Spojené štáty budú aj so svojimi spojencami pokračovať v love na zvyšky bojovníkov IS, kdekoľvek a kedykoľvek vystrčia svoje škaredé hlavy".


Slovan postúpil do štvrtého kola Slovnaft Cupu, v Horných Orešanoch strelil dva góly

BRATISLAVA. Futbalisti ŠK Slovan Bratislava zdolali hráčov Horných Orešian 2:0 v stredajšom stretnutí 3. kola slovenskej pohárovej súťaže vo futbale Slovnaft Cup 2018/2019. O triumf prvoligistu sa gólovo postarali v prvom polčase v priebehu šiestich minút Filip Hološko a Boris Cmiljanič. TJ Iskra Horné Orešany - ŠK Slovan Bratislava 0:2Góly: 26. Hološko, 32. Cmiljanič FC Pata - MŠK Považská Bystrica 0:2


#DOSTOSLOVDátum spotreby

Osemročného Iľju ráno vystrelilo z postele. S ešte odtlačeným vankúšom na tvári imitoval aztécku relikviu. Schody po dvoch, nevedel sa dočkať chladničky. Na začiatku kuchyne dostal šmyk a pri zachytávaní sa o kuchynskú dosku, trafil len ananás. Konečne cieľ! Malý babrák s funením vyberal mlieko limitovanej edície k výročiu černobyľskej záhuby. V tomto bode treba vyjadriť uznanie marketérom za nekonvenčný prístup k vzdelávaniu o histórii a deziluzionizmekomunizmu. Chlapcovi sa pri čítaní o výbuchu jadrového reaktora hrôzou rozširovali zreničky. Nakoniec dospel k upozorneniu: Maximálna trvanlivosť do 8. júna 2019. Denník SME a Sme.sk prináša v spolupráci s projektom #doStoSlov, krátku poviedku so zamyslením. V denníku, na webe a sociálnych sieťach sa objaví vždy v sobotu. Jej základom je vždy päť náhodne zvolených slov, na základe ktorých autor pripravuje poviedku na aktuálne politické a spoločenské témy. Vybrať päticu slov má možnosť každý čitateľ prostredníctvom facebookoveho alebo instagramového účtu #doStoSlov. Ďalšie poviedky #doStoSlov môžete nájsť na facebooku alebo na instagrame.


Z Trumpovej webstránky zmizol kontroverzný obsah

Najkontroverznejšie prísľuby novozvoleného amerického prezidenta zmizli z webovej stránky. Nestalo sa to po prvý raz.

WASHINGTON. Viaceré z najkontroverznejších prísľubov novozvoleného amerického prezidenta Donalda Trumpa vrátane zákazu vstupu moslimom do USA a zrušenia Parížskej klimatickej dohody zmizli vo štvrtok z jeho oficiálnej webovej stránky. Informovala o tom agentúra Reuters. Z webstránky sa vytratil odkaz na Trumpov sľub zo 7. decembra minulého roka nazvaný "Vyhlásenie Donalda J. Trumpa o zabránení moslimskej imigrácii", v ktorom novozvolený prezident vyzýva na úplný zákaz vstupu moslimov do Spojených štátov. Zo stránky zmizli tiež určité podrobnosti o Trumpových plánoch v oblasti ekonomiky či obrany, všimol si ďalej Reuters. Agentúra dodáva, že Trumpov tím na opakované emaily požadujúce vysvetlenie takýchto zmien nereagoval. Na stránke však ostala väčšina z Trumpových kľúčových politických postojov vrátane jeho najdôležitejšieho prísľubu v oblasti imigrácie, a síce plánovanej výstavby múru na mexicko-amerických hraniciach, za ktorú podľa jeho slov zaplatí Mexiko. Nie je to po prvý raz, kedy Trumpov tím spravil na stránke neobjasnené zmeny. Tento rok napríklad bez vysvetlenia stiahol časť opisujúcu Trumpovu politiku v oblasti zdravotníctva a nahradil ju inou verziou. Po tom, ako ho v septembri kontaktovala agentúra Reuters, však pôvodný text na stránku vrátil.


Pátrajú po mužovi, ktorý kradol vo futbalovej šatni v Petržalke

Polícia žiada o pomoc po pátraní po zlodejovi, ktorý kradol v šatni futbalového ihriska na ulici M. C. Sklodowskej.

BRATISLAVA. Polícia žiada verejnosť o pomoc po pátraní po zlodejovi, ktorý minulý rok v novembri kradol v šatni futbalového ihriska na ulici M. C. Sklodowskej v bratislavskej Petržalke. Ako  informoval bratislavský policajný hovorca Michal Szeiff, polícia privíta informácie, ktoré by odhalili totožnosť muža, ktorého zachytili kamery.Muž kradol 7. novembra v čase medzi 16:30 a 16:50 a v šatni futbalového ihriska ukradol dve peňaženky s osobnými dokladmi a peniazmi a dvoma mobilnými telefónmi. Muž je strednej postavy, oblečenú mal zimnú bundu tmavej farby s kožušinovým golierom, tmavé nohavice a na hlave čiernu čiapku.Akékoľvek informácie, ktoré by pomohli zistiť totožnosť osoby na fotografiách, môže verejnosť oznámiť na bezplatnom telefónnom čísle 158, alebo na osobne na ktoromkoľvek policajnom oddelení.


Lubyová: Výsledkom akreditačnej agentúry bude zvýšenie kvality vysokého školstva

SAA pre vysoké školstvo má od budúceho roku nahradiť Akreditačnú komisiu.

BRATISLAVA. Jedným zo základných výsledkov práce novovzniknutej Slovenskej akreditačnej agentúry (SAA) bude výborne nastavené profesionálne hodnotenie, pozdvihne sa kvalita vysokého školstva a odrazí sa to v medzinárodnom hodnotení v rankingoch. Vo štvrtok to uviedla počas konferencie SAA pre vysoké školstvo na tému kvalita vysokoškolského vzdelávania z rôznych uhlov pohľadu ministerka školstva, vedy, výskumu a športu Martina Lubyová (nominantka SNS). "Mladí ľudia budú vidieť, že máme na Slovensku kvalitu a budeme môcť pritiahnuť aj vysokokvalifikovaných pracovníkov a študentov z ďalších škôl," povedala Lubyová. Zároveň poznamenala, že SAA v sebe zahŕňa medzinárodne princípy hodnotenia vysokých škôl. "SR sa stane právoplatným členom rôznych medzinárodných spoločností, ktoré sa zaoberajú hodnotením kvality vysokého školstva na úrovni Európskej komisie. Doteraz sme boli len pozorovateľmi," uviedla Lubyová s tým, že úlohou SAA je preniesť medzinárodné štandardy do slovenského priestoru. Podľa nej to nie je dôležité len preto, aby vysoké školy boli vnímané zo strany verejnosti a študentov na Slovensku za kvalitné, ale aj preto, že v EÚ sa zakladá nový európsky vzdelávací priestor. "Je dôležité, aby sme ako Slovensko vedeli v tomto ringu zabojovať a aby naše školy v medzinárodných rankingoch boli uznané ako vynikajúce. Finančné prostriedky sa budú prideľovať na základe umiestnenia v týchto rankingoch," poznamenala šéfka rezortu školstva. SAA pre vysoké školstvo má od budúceho roku nahradiť Akreditačnú komisiu, poradný orgán vlády SR. "Ak máme pomáhať vysokým školám zabezpečovať kvalitu vzdelávania cestou externého hodnotenia, musíme sa najprv zhodnúť na tom, čo myslíme pod slovami kvalita vzdelávania. Takáto principiálna, spoločenská diskusia na Slovensku dlhodobo chýba, preto som rád, že ju môžem z pozície predsedu novej akreditačnej agentúry odštartovať," povedal predseda výkonného výboru SAA pre vysoké školstvo Robert Redhammer. Ako doplnil, v médiách sa sporadicky diskutuje o zabezpečovaní kvality vo vysokom školstve, spravidla ide o úzky pohľad na určitú špecifickú vec a spravidla je kritický. Predseda Výboru Národnej rady SR pre vzdelávanie, vedu, mládež a šport Ľubomír Petrák (Smer) poznamenal, že "oddnes nastavujeme pravidlá pre určovanie kvality vysokých škôl. Je to jeden zo zásadných procesov, ktorý zmení vnímanie verejnosti na postavenie a kvalitu vysokých škôl na Slovensku". Ako doplnil, nové študijné odbory sa podľa nových pravidiel budú akreditovať od budúceho roku. "Pôjde o nové študijné programy, inauguračné a habilitačné konania. Všetky vysoké školy budú musieť požiadať o nový systém akreditácie vnútorných systémov kvality od roku 2024," povedal Petrák. Zákonom o zabezpečovaní kvality vysokoškolského vzdelávania bola zriadená SAA pre vysoké školstvo, ktorá má v celom systém poskytovať vysokým školám externé hodnotenie kvality. Súčasne má rozhodovať o udelení či neudelení akreditácií, teda oprávnení vysokých škôl vykonávať svoju hlavnú činnosť v konkrétnej oblasti.


Krajne pravicová rakúska FPÖ a Jednotné Rusko sa dohodli na užšej spolupráci

VIEDEŇ. Predstavitelia krajne pravicovej opozičnej Slobodnej strany Rakúska (FPÖ) a ruskej vládnucej strany Jednotné Rusko podpísali v pondelok v Moskve memorandum o užšej spolupráci. Informovala o tom FPÖ. Dokument podpísali líder FPÖ Heinz-Christian Strache a podpredseda ruskej Štátnej dumy Sergej Železňak. Obe strany sa zaviazali, že posilnia politické a ekonomické väzby medzi Viedňou a Moskvou. Takisto sľúbili, že "posilnia priateľstvo a vzdelávanie mladých generácií v duchu patriotizmu". Železňak má zákaz vstupu do Európskej únie z dôvodu svojej aktívnej podpory ruskej anexie Krymu a účasti vo vojne na východe Ukrajiny. Slobodná strana Rakúska, ktorá momentálne vedie v prieskumoch verejnej mienky, pravidelne vyzýva na zrušenie sankcií voči Moskve.


Český dôchodca dostal v Hongkongu 27 rokov za pašovanie kokaínu

Ďalších dvoch cudzincov, ktorých zatkli spolu s Čechom, polícia pre nedostatok dôkazov prepustila.

PRAHA, HONGKONG. Trest 27 rokov väzenia udelil súd v Hongkongu 63-ročnému českému občanovi za pašovanie kokaínu. Informoval o tom vo štvrtok Český rozhlas (ČRo). Muža zadržali vlani na hongkonskom letisku Kai Tak so šiestimi kilogramami kokaínu v kufri. Dozorujúci prokurátor Českému rozhlasu povedal, že o zásielke musel český občan vedieť. Organizátorom pašeráckej akcie posielal e-maily s informáciami, ako prebieha jeho cesta s batožinou. Český senior dostal podľa predsedníčky súdu tvrdý trest preto, lebo pašoval veľké množstvo drogy a bol súčasťou medzinárodne organizovanej skupiny. Avšak ďalších dvoch cudzincov, ktorých zatkli spolu s Čechom, polícia už skôr pre nedostatok dôkazov prepustila. Čech sa údajne proti verdiktu súdu neodvolá, aby nebrzdil proces svojho vydania do Českej republiky, dodal ČRo. Česko a Hongkong majú uzatvorenú dohodu o vzájomnom vydávaní občanov. Extradícia medzi oboma krajinami nebola ešte nikdy využitá, ale podľa českého konzula Dalibora Mičku môže celý proces aj v prípade hladkého priebehu trvať mnoho mesiacov, ak nie vyše roka. Hongkong má jedny z najprísnejších protidrogových zákonov na svete, ale na rozdiel do susednej Číny za tieto zločiny neudeľuje trest smrti. Českých dôchodcov medzi drogovými kuriérmi podľa ministerstva zahraničných vecí pribúda, najmä posledné dva roky. "Buď sa stávajú obeťou zločineckých gangov, alebo nedokážu vyhodnotiť riziko, do ktorého sa púšťajú," vysvetlila pred časom Radiožurnálu, verejnoprávnej stanici ČRo, Michaela Nálepková z konzulárneho odboru ministerstva.


Valjent si zahral proti hviezdnemu Atléticu, Real Madrid doma uspel
 Slovnaft Cup
 Mak v Rusku
 Český pohár
La Liga
 Serie A
 Anglický pohár
 Ligue 1

MADRID. Futbalisti RCD Mallorca v základnej jedenástke so slovenským obrancom Martinom Valjentom prehrali v 6. kole španielskej La Ligy s Atléticom Madrid 0:2. O triumfe favorita rozhodli Diego Costa a Joao Felix. Valjent odohral celý zápas. Hostia dohrávali bez vylúčeného Alvara Moratu, ktorý tak príde o sobotňajšie madridské derby medzi Atléticom a Realom. Spomenutý Real zvíťazil v stredu nad Osasunou Pamplona 2:0 gólmi Viniciusa Juniora a Rodryga. V tabuľke sa posunul na štvrté miesto, na vedúce Atlético stráca dva body. Góly: 28. Costa, 64. Felix ČK: 77. Morata (Atletico) /Martin Valjent odohral za domácich celý zápas/ Góly: 62. Oscar - 59. Garcia Góly: 30. a 34. Maxi Gomez, 39. Kangin - 1. Mata, 68. Jason, 69. Rodriguez Góly: 36. Vinicius, 73. Rodrygo


AC Miláno angažovalo na funkcionárske posty svoje bývalé hviezdy

Boban absolvoval v talianskom klube desať rokov, Maldini je ikona.

ZÜRICH. Bývalý chorvátsky reprezentant Zvonimir Boban bude pôsobiť vo funkcii šéfa futbalových operácii AC Miláno. Od roku 2016 pracoval ako zástupca generálneho sekretára Medzinárodnej futbalovej federácie (FIFA). Boban absolvoval v talianskom klube desať rokov ako hráč, v sezóne 1993/1994 dopomohol k víťazstvu v Lige majstrov. "Ďakujem prezidentovi FIFA Giannimu Infantinovi za príležitosť. Miláno je môj domov a ľudia v AC sú moja rodina," citovala Bobana agentúra AFP. Do AC Miláno sa vrátil aj niekdajší dlhoročný kapitán Paolo Maldini, ktorý bude pôsobiť na poste technického riaditeľa. "Paolo je integrálna súčasť klubu. Verím, že jeho skúsenosti a vízie nám pomôžu k úspechu," uviedol riaditeľ klubu Ivan Gazidis.


Nízkonákladovka zo Saudskej Arábie zrušila objednávku na lietadlá 737 MAX od Boeingu

Objednávku presunuli ku konkurenčnému Airbusu.

RIJÁD. Saudská nízkonákladová letecká spoločnosť flyadeal zrušila predbežnú objednávku na lietadlá 737 MAX od Boeingu. Potvrdil to v nedeľu americký výrobca. Saudské aerolínie namiesto toho oznámili novú objednávku na lietadla A320 od konkurenčného Airbusu. Pôvodná dohoda s Boeingom uzatvorená v decembri minulého roka zahŕňala pevnú objednávku na 30 lietadiel 737 MAX s opciou na nákup ďalších 20 strojov. Hodnota kontraktu dosahovala 5,9 miliardy USD (5,24 miliardy eur) pri katalógových cenách. Boeing zrušenie potvrdil s tým, že krok saudskej spoločnosti vzhľadom na jej požiadavky, čo sa týka plánu dodávok, chápe. Lietadlá typu 737 MAX sú uzemnené už od marca tohto roka, k čomu úrady v jednotlivých krajinách pristúpili po dvoch krátko po sebe nasledujúcich tragických nehodách. Najskôr sa koncom októbra minulého roka zrútilo lietadlo indonézskej spoločnosti Lion Air a začiatkom marca tohto roka rovnaký osud postihol stroj typu 737 MAX etiópskych aerolínií Ethiopian Airlines. Havárie si vyžiadali 346 obetí. Kedy sa tieto lietadlá vrátia do prevádzky, zatiaľ nie je jasné. Po odstúpení od dohody s Boeingom spoločnosť flyadeal v separátnom oznámení uviedla, že zadala objednávku na 30 lietadiel A320Neo s opciou na ďalších 20 lietadiel tohto typu a do budúcnosti plánuje lietať len s lietadlami od Airbusu. Začiatok dodávok očakáva v roku 2021.


V Barcelone sa konal pochod proti nezávislosti Katalánska

BARCELONA. Na výzvu španielskej strany Občania (Ciudadanos), ktorá sa zrodila z opozície voči katalánskemu separatizmu, sa v nedeľu v Barcelone konal pochod proti nezávislosti Katalánska. Jeho účastníci žiadali skoncovať s násilnosťami v regióne a nastoliť spravodlivosť a podmienky pre normálne spolužitie. "Už stačilo prizerať sa, ako v uliciach vystrájajú radikáli a desia milióny Španielov v ich vlastnej krajine. Ulice patria všetkým," napísal vo svojom tvíte pred začiatkom zhromaždenia líder strany Alberto Rivera. Rivera ďalej vyzval španielskeho premiéra Pedra Sáncheza, aby pozastavil platnosť autonómneho štatútu Katalánska - rovnako, ako to urobila vláda v Madride v roku 2017 po tom, ako sa v Katalánsku napriek nesúhlasu Madridu a španielskej justície konalo referendum o nezávislosti a katalánsky parlament následne schválil deklaráciu o nezávislosti, čo sa však označovalo len za prvý krok k nezávislému štátu. Atmosféra v Barcelone, ktorá bola uplynulých päť nocí dejiskom potýčok medzi radikálnymi prívržencami nezávislosti regiónu a bezpečnostnými zložkami, sa v sobotu večer mierne upokojila. Aj keď v meste bolo cítiť napätie a pretrvávali obavy, že pokojné zhromaždenie na podporu odsúdených lídrov boja za nezávislosť regiónu od Španielska sa opäť zvrhne do násilností. Sobotňajšie zhromaždenie zvolali radikálne ľavicové strany a ich spojenci presadzujúci nezávislosť Katalánska. Účastníci akcie, ktorá mala za cieľ odsúdiť represie poriadkových síl počas demonštrácií z uplynulých dní, skandovali "Sme ľudia mieru", "Nie sme fašisti" či "Preč s okupačnými silami". Jeden z účastníkov akcie pre agentúru AFP vysvetlil, že podľa jeho názoru útoky radikálov na policajné zložky nie sú prejavom násilia, ale "sebaobrany". Päť večerov a nocí pouličných násilností v Barcelone a ďalších katalánskych mestách si podľa dostupných informácií vyžiadali približne 600 zranených. Barcelonská primátorka Ada Colau v nedeľu informovala, že stav jedného zo zasahujúcich policajtov je v dôsledku zranení veľmi vážny, zatiaľ čo stav jedného zo zranených demonštrantov považujú lekári za kritický. Protesty v Katalánsku sa začali v pondelok 14. októbra po tom, čo najvyšší súd odsúdil 12 politikov a aktivistov, ktorí sa v roku 2017 pokúsili odtrhnúť región od Španielska. Deväť z nich poslal súd do väzenia za protištátnu činnosť a vymeral im tresty od 9 do 13 rokov za mrežami.


Trump očakáva, že Kanada sa pripojí k zmluve nahradzujúcej dohodu NAFTA

Prezident zopakoval termín, do ktorého sa má Kanada k novej zmluve pripojiť.

WASHINGTON. Americký prezident Donald Trump je presvedčený, že Kanada sa pripojí k novej obchodnej zmluve, ktorú USA pripravili s Mexikom, pričom má nahradiť Severoamerickú dohodu o voľnom obchode (NAFTA). "Myslím si, že Kanada veľmi chce dosiahnuť dohodu," povedal Trump novinárom v stredu v Bielom dome. Informuje o tom internetová stránka americkej televíznej stanice CNBC.Trump zároveň zopakoval piatkový termín, do ktorého sa má Kanada k novej zmluve pripojiť. "Chcú byť súčasťou dohody," povedal americký prezident o Kanade. "Dali sme termín do piatka a domnievam sa, že k tomu pravdepodobne smerujeme," dodal. Kanadská ministerka zahraničných vecí Chrystia Freelandová uviedla, že jej krajina sa snaží o kompromisy výhodné pre všetky strany.